Автомобиллар учун ёқилғи нархлари арзонлашгани ростми? Нималарнинг нархи ошди? – Kar24.uz\nДавлат статистика қўмитаси 2019 йил февраль ойида Ўзбекистон Республикаси истеъмол секторидаги инфляция даражаси ҳақидаги маълумот берди. Унда мамлакатда ноозиқ-овқат маҳсулотлари 1,5 фоизга қимматлашгани қайд этилган. Бу ҳақда Уза хабар бермоқда.\nНархлари қимматлашган ноозиқ-овқат маҳсулотлари:\n• Алоқа воситалари – 9,5 фоиз;\n• маданий моллар – 5,9 фоиз;\n• асосий турдаги маиший товарлар ва электр ускуналар – 5,8 фоиз;\n• ювиш ва тозалаш воситалари – 5,7 фоиз;\n• автомобильлар учун эҳтиёт қисмлар – 2,9 фоиз;\n• ошхона жиҳозлари – 2,2 фоиз;\n• маиший тўқимачилик маҳсулотлари – 2,1 фоиз;\n• кийим-кечаклар –1,4 фоиз;\n• оёқ кийим – 1,0 фоиз.\nОй давомида автомобильлар учун ёқилғи нархлари ўрта ҳисобда 0,1 фоизга арзонлашган. Бензин ва метан нархларнинг барқарор сақланиши баробарида пропан нархлари 1,0 фоизга арзонлашди.\nОй давомида йўловчи ташиш транспорти хизматлари нархлари ўртача 0,2 фоизга ошган.\n2019 йилнинг январь-февраль ойлари давомида дам олиш хизматлари (6,1 фоиз), 2018 йилнинг февраль ойига нисбатан эса уй-жой коммунал соҳаси хизматлари (24,9 фоиз) нархлари сезиларли даражада қимматлашган.\nPrevious 56 нафар фуқаро мурожаати, 44 та мурожаат эгасига тушуртиришлар ва 19 нафар маҳкумга озодлик…\nNext Смартфонни 100 фоизгача қувватлаш қандай салбий ҳолатларга олиб келади?


Россиянинг Киров вилоятида омборхонани таъмирлаш пайтида 15 йиллик одам скелети топилди\n02:00 / 08.07.2015\n3 июль куни Россиянинг Киров вилояти Ички ишлар вазирлиги бошқармаси тергов идораларига Гоньба қишлоғида яшовчи аёл ўзининг омборхонасида одам қолдиқларини топгани ҳақида хабар келиб тушган.\nВоқеа жойига тергов бошқармаси ходимлари етиб келганлар. Текширув натижаларига кўра омборхонанинг еридан бошидан жароҳат олган эркак кишининг скелет қолдиқлари топилган.\nТерговнинг аниқлашича, 2000 йилгача бу уйда эркак ва аёл бирга яшаган. Кунлардан бирида улар орасида жанжал чиққан, эркак ўз маъшуқасини ура бошлаган. Уларникида меҳмонда бўлган аёлнинг марҳум эрининг укаси аёлни ёнини ола бошлаган.\nТергов тахминига кўра, эркаклар ҳовлига чиқиб, бир-бирлари билан муштлашиб кетишган. Аёл уларнинг кетидан чиқиб, уларни тинчлантирмоқчи бўлган. Аёлнинг айтишича, муштлашув пайтида марҳум эрининг укаси икинчи эркакнинг бошига бир неча марта таёқ билан урган.\nБуни кўрган аёл қўрқиб кетиб, уйга кириб кетган ва уйдан қочиб кетган. У шу қочганча Малмиж шаҳрида битта халатда ўзига келган, шундан кейин у икки йил давомида руҳий касалликлар шифохонасида даволанган. У ўшавоқеадан кейин ўзи билан яшаган эркак ва марҳум эрининг укасини кўрмаган.\nТерговчиларнинг аниқлашича, ўша воқеадан кейин эркак қидирувга берилган. Бир қанча вақтдан кейин уйда ёнғин чиққан. Бу ёнғинда аёлнинг марҳум эрининг укаси ҳалок бўлган. Аёл эса шифохонадан чиққач, ушбу уйни ҳозирги эгаларига сотиб юборган.\nАйни пайтда эркакнинг шахсини аниқлаш бўйича бир қатор экспертизалар ўтказиш белгиланди. “Қотиллик” моддаси бўйича жиноий иш қўзғатилди.


Машариповга Осиёнинг 5та гранд жамоаси қизиққан\n19 февраль, 2021, 19:03\nЖалолни нақд 5 клуб ўз сафига қўшиб олишни хоҳлаган.\nСаудиянинг "Ан-Насср" клуби Ўзбекистон терма жамоаси ва "Пахтакор" ярим ҳимоячиси Жалолиддин Машарипов трансферини сотиб олди ва 5 ойга БАА вакили "Шабаб Ал-Аҳли"га ижарага бериб юборди. Ўзбекистоннинг энг яхши футболчисига яна қайси жамоалардан аниқ таклифлар бўлганлигини биласизми? Машариповни нақд 5 клуб ўз сафига қўшиб олишни хоҳлаган.\nSPORTS.uz сайти журналисти Жалолиддин Қобилжоновнинг маълум қилишича, 27 ёшли вингер трансферини "Ал-Наср" (БАА), "Ан-Насср", (Саудия) "Шабаб Ал-Аҳли" (БАА), "Ал-Айн" (БАА), "Ал-Ваҳда" (Саудия) жамоалари сотиб олишга тайёр бўлган. Аммо, якунда футболчи Саудия клуби таклифини қабул қилган.\nДубайликлар сафида ижара асосида ҳаракат қилаётган Жалолиддин 3та ўйинда майдонга тушди.\nВидео Жамоаси финалга чиққан баҳсда Машарипов қандай ўйнади? (видео)\nБАА президенти кубоги. Машарипов жамоаси финалда!


Гўдакларнинг сийдик билан ҳўлланган кийимларини ушлаш таҳоратни синдирадими? | Ислом Нури\nГўдакларнинг сийдик билан ҳўлланган кийимларини ушлаш таҳоратни синдирадими?\n4884 марта кўрилган\nЖиддадан С. М. Исмли тингловчи аёл саволи: Кундалик ҳаётда учраб турадиган, бироқ таҳоратни синдириш-синдирмаслигини билмайдиганим айрим нарсалар ҳақида сўрамоқчи эдим. Масалан, ҳожатхонадаги санитария-гигеник анжомларига қўл тегиши ёки ҳожатхона полига ёткизилган кошин плиталарни ялангоёқ босиш, гўдак боланинг сийдиги билан ҳўлланган кийимни ушлаш, эрининг баданини ушлаш, эрни ўпиш ва шунга ўхшаш ишлар таҳоратни синдирадими?\n1) Ҳаммомдаги тозалик ва саломатлик учун ишлатиладиган анжомларни ушлаш ёки ерга ёткизилган плиталарни босиш таҳоратни синдирмайди. Фақат плитага нажосат теккан ва унинг нами оёққа юққан ёки уни ҳўл оёқ билан босилган бўлса, бу ҳам таҳоратни синдирмайди, бироқ оёқни ювиш лозим бўлади.\n2) Боланинг сийдик билан ҳўлланган кийимини ушлаш таҳоратни синдирмайди. Лекин, уни ҳўл ҳолатда қўлга олган киши қўлини ювиши лозим бўлади. Шунингдек, сийдик қуриб қолган бўлса ҳам, уни нам қўл билан ушлаган киши ҳам қўлини ювиши лозим бўлади.\n3) Эрнинг баданига қўл теккизиш ёки уни ўпиш уламолар сўзларининг саҳиҳроғига кўра, таҳоратни синдирмайди. Худди шунга ўхшаш эр аёлига қўл теккизиши ва ўпиши ҳам ҳох шаҳват билан, ҳох шаҳватсиз бўлсин, модомики маний ёки мазий келмаса, таҳоратини бузмайди. Аммо, икковларидан бири иккинчисининг жинсий аъзосини ушласа, (ушловчининг) таҳорати кетади. Аллоҳ таолонинг: «Ёки аёлларингизга тегинсаларингиз» (Нисо: 43) деган сўзидан мурод, тафсир уламоларининг саҳиҳ сўзларига кўра, жинсий алоқадир. Ибн Аббос розияллоҳу анҳумо ва бошқа кўплаб муфассирлар шундай тафсир қилганлар. Расулуллоҳ соллаллоҳу алайҳи ва саллам аёлларини ўпганликлари, сўнгра таҳорат қилмасдан намоз ўқиганлари ҳақида саҳиҳ ҳадис бор (Саҳиҳ Сунан ат-Термизий: №76). Аммо, агар шу сабабли мазий келса, жинсий аъзони ювиш ва таҳорат қилиш лозим бўлади. Маний келган ҳолда эса ғусл вожиб бўлади.\n(Ибн Боз: Мажмуъу фатава: 10/138).


Қозоғистонлик аёл 3 ёшли қизини сотмоқчи бўлганда қўлга олинди\n14:32 / 28.08.2015\nҚозоғистоннинг Оқмола вилояти Кўкшетау шаҳрида истиқомат қилувчи 29 ёшли аёл ўзининг уч ёшли қизини сотмоқчи бўлганида қўлга олинди. У ўз фарзандини 950 минг тенге (тахминан 4 минг доллар. — kun.uz)га баҳолади.\n24 KZ интернет нашрининг вилоят ИИБ матбуот хизмати маълумотига асосланган ҳолда хабар беришича, қўлга олинган аёлга нисбатан жиноий иш қўзғатилди. Аёл вояга етмаганлар савдоси бўйича (ҚР ЖК 135-моддаси) айбланмоқда.\nҚўлга олиш жараёни Оқмола вилоят ИИБнинг уюшган жиноятчиликка қарши кураш бўлими ходимлари томонидан амалга оширилди. Айни пайтда жиноий иш юзасидан тергов ҳаракати олиб борилмоқда.


ИнтерФУТБОЛ :: «Пахтакор» – «Қўқон-1912» ўзаро ўйинлар тарихи\n«Пахтакор» – «Қўқон-1912» ўзаро ўйинлар тарихи\nЭртага жамоамиз Тошкентда мамлакат чемпиони “Пахтакор” клуби меҳмони бўлади. Вакилларимиз ушбу баҳсга жиддий тарзда тайёргарлик кўришди.\n11.03.2016 «Пахтакор» – «Қўқон-1912» 4:0\n08.08.2015 «Пахтакор» – «Қўқон-1912» 4:1\n18.03.2003 «Пахтакор» – «Қўқон-1912» 5:1\n30.08.2002 «Пахтакор» – «Қўқон-1912» 5:0\n26.08.2000 «Пахтакор» – «Қўқон-1912» 7:1\n“Пахтакор”га қарши кечадиган ўйинда жамоамиз етакчилари, Носир Отақўзиев, ва Акмал Холмуродовлар иштирок эта олишмайди. Жамоамиз сардори жароҳати олган бўлса, Акмал Холмуродов сариқ карточкалари тўпланиб қолгани боис дисквалификацияга учради.\nБугунги қадар ушбу ҳакам жамоамиз иштирокидаги иккита учрашувини бошқарган. “Машъал” –“Қўқон-1912” ва “Бунёдкор” – “Қўқон-1912” ўйинини айнан Вадим Агишев бошқарганди. Эътиборлиси бу сафар ҳам ушбу рефери сафардаги ўйинимизда ишлайди.\nЁшлар таркиблари учрашуви 13 октябрь, жума куни “Жар” стадиони кичик майдонида 15:00да бошланади. Асосий жамоалар ўйини “Пахтакор” стадионида 14 октябрь куни 17:00да старт олади.\nЖамоамизнинг садоқатли ишқибозларни ушбу беллашувга таклиф этиб қоламиз.


Бош сахифа > 2018 > June\n25.06.2018. Ўзбекистон касаба уюшмалари Федерацияси томонидан ўтказиб келинаётган «Йилнинг энг фаол ёш мутахассиси» танлови турли соҳаларда меҳнат қилаётган иқтидор соҳибларини аниқлашга ...\n22.06.2018. Хоразм вилояти касаба уюшмалари ташкилотлари бирлашмаси томонидан қишлоқ хўжалик маҳсулотларини йиғиштириб олишда мажбурий меҳнатнинг олдини олиш мавзусига бағишланган амалий семинар ...\n19.06.2018. 2018 йилнинг 6 июнида Ўзбекистон транспорт, йўл ва капитал қурилиш, қурилиш индустрияси ходимлари касаба уюшмаси Республика кенгаши ҳамда Белоруссия транспорт ва коммуникация ходимлари ...\n14.06.2018. Муҳаммад ал Хоразмий номидаги Тошкент ахборот технологиялари университетида “Энг намунали талабалар турар жойи” кўрик-танлови ташкил этилди. Ўзбекистон ахборот технологиялари ва ...


13 август 2020, Тошкент вақти: 16:38\nҚаршидаги 1-сонли руҳий-асаб касалликлари шифохонасида юз берган ёнғинда бир нафар бемор куйиш жароҳати олди. Бу ҳақда “Халқ сўзи” газетаси хабар берди.\nХабарда айтилишича, шифохонанинг 2-қаватида чиққан ёнғинда 2 квадрат метр майдон ёнган. Олов шифокорлар томонидан ўчирилган. Даволанаётган беморлардан бири куйиш жароҳатини олган.\nСуриштирув натижасида ёнғинга электр иситиш печи устига кийим-кечакларни қуритиш учун илиб қўйилгани сабаб бўлгани аниқланган.


Шахмат бўйича Олий лига баҳслари ниҳоясига...\n15.07.2019 12:49 0 1446\nХалқаро шахмат академиясида шахмат бўйича эркаклар ўртасида Ўзбекистон чемпионати Олий лига баҳслари ниҳоясига етди. Мусобақада юртимизнинг энг кучли 13 шахматчиси ғолиблик учун ўзаро дона сурди.\n13 тур давом этган чемпионатда Марат Жумаев, Нодирбек Яқуббоев, Нодирбек Абдусаттаров, Шамсиддин Воҳидов, Абдумалик Абдусалимов, Саидакбар Саидалиев ва Жавоҳир Синдоров каби шахматчилар қолган рақибларидан ўз тажрибалари ва ўзгача ўйин услуби билан ажралиб турди.\nЎзбекистон шахмат федерация матбуот хизматининг берган маълумотига кўра, биринчи ўринга 8.700.000 сўм, иккинчи ўринга 6.000. 000 сўм, учинчи ўринга 3.500.000 сўм пул мукофоти берилди. Шунингдек юқори саккизликка кирганлар пул мукофотлари билан тақдирланди (4-ўрин - 2 миллион, 5-ўрин - 1.5 миллион, 6-ўрин - 1.3 миллион, 7-ўрин - 1.1 миллион, 8-ўрин - 900.000 сўм).\nҒолибликни қўлга киритган Жавоҳир Синдаров Ўзбекистон шахмат тарихида энг ёш чемпионга айланди.


“Саҳобаларнинг фазли борасида юз оят” туркумидан 16-оят — Исломобод\nСиз шуердасиз Бош саҳифа → “Саҳобаларнинг фазли борасида юз оят” туркумидан 16-оят\n“Саҳобаларнинг фазли борасида юз оят” туркумидан 16-оят\nislomobod Январь 6, 2019 0 Изоҳ\nوَكَذَلِكَ جَعَلْنَاكُمْ أُمَّةً وَسَطًا لِتَكُونُوا شُهَدَاءَ عَلَى النَّاسِ وَيَكُونَ الرَّسُولُ عَلَيْكُمْ شَهِيدًا وَمَا جَعَلْنَا الْقِبْلَةَ الَّتِي كُنْتَ عَلَيْهَا إِلَّا لِنَعْلَمَ مَنْ يَتَّبِعُ الرَّسُولَ مِمَّنْ يَنْقَلِبُ عَلَى عَقِبَيْهِ وَإِنْ كَانَتْ لَكَبِيرَةً إِلَّا عَلَى الَّذِينَ هَدَى اللَّهُ وَمَا كَانَ اللَّهُ لِيُضِيعَ إِيمَانَكُمْ إِنَّ اللَّهَ بِالنَّاسِ لَرَءُوفٌ رَحِيمٌ البقرة: 143\nШунингдек, сизларни одамлар устидан гувоҳ бўлишингиз ва Пайғамбар сизларнинг устингиздан гувоҳ бўлиши учун ўрта миллат қилдик. Сен аввал юзланган қиблани, ортга бурилиб кетадиганлар ким-у, Пайғамбарга эргашувчилар ким эканини билиш учунгина қилганмиз. Гарчи бу иш Аллоҳ ҳидоятга солганлардан бошқаларга оғир бўлса ҳам. Аллоҳ иймонингизни зое қилмас. Албатта, Аллоҳ одамларга меҳрибон ва раҳмлидир (Бақара сураси 143-оят).\nАллоҳ таоло ушбу ояти каримада мусулмонларни ўрта уммат қилганини эълон қилмоқда. Арабчада “васат” деб аталувчи сўз яхши, ўрта, марказ ва адолатли маъноларини англатади. Ўртага адолат маъноси берилишининг сабаби эса, “ўрта” атрофларга нисбатан бир хил туради, бирор томонга оғиб, адолатни бузмайди. Шунингдек, бу ерда саҳобалар ва бошқа мусулмонларни “ўрта уммат” деб номлашликнинг сабаби, у зотлар илм ва амал ўртасини жамлаганлардир.\n“Тафсирул мунир” асарида “Умматан васатан” сўзини “энг яхши ва адолатли уммат” деб тафсир қилинган. Чунки, мусулмон уммати дин ва дунё ишларида энг яхши амал қилувчи ва на унисида ва на бунисида ғулуга кетмайдиган адолатли умматдир. Бўйнидаги вожиб амалларни нуқсонсиз адо қиладилар. Яҳудий ва мушриклар каби моддиятпараст ва насронийлар каби руҳоний эмаслар. Шунингдек, жасад ва руҳ ҳақларини ўртасини ҳам жамлаганлар.\nИслом умматининг ўрта уммат бўлишнинг яна бир сабаби – одамлар устидан гувоҳ этиб танланганида экан. Ислом уммати ўрта, яхши, адолатли уммат бўлгани учун бошқа умматларнинг яхши амалларига ўртада туриб адолат ила гувоҳлик беради.\nХулоса қилиб айтамизки, Аллоҳ таоло мусулмонларни бошқа умматлардан адолат сифати ила афзал эканлигини хабарини бермоқда. Мусулмонлар замон жиҳатидан охирги уммат бўлсалар ҳам, Қиёмат кунида макон жиҳатидан энг аввалги уммат ҳисобланадилар. Расулуллоҳ соллаллоҳу алайҳи васаллам айтганлар: “Биз охирги(уммат)миз, (улардан) пешқадаммиз”. Бундан келиб чиқадики, гувоҳликка фақатгина адолатли кишиларгина ҳақлидирлар. Бундан яна маълум бўладики, ижмо қилиш дуруст ва унга амал қилиш вожиб. Чунки, ижмо қилган уламоларнинг барчаси адолатлидирлар. “Ҳар бир аср ўзидан кейингисига гувоҳ бўлади”.\nАллоҳ таоло барча мусулмон умматини доим адолатли ва умматларнинг энг яхшиси бўлишликларини насиб айласин!\n4-курс талабаси Абдуссами Эргашев\nСИЗ ҚАНДАЙ УММАТСИЗ?\n“Саҳобаларнинг фазли борасида юз оят” туркумидан 3-оят\nПокистонлик «Нақшбандия» тариқати вакиллари Самарқандда\nНавбатдаги бекат Нарпай тумани\nРамазон ойи муборак бўлсин!


Эксперт ишсизлик ва миграция даражасини қандай камайтириш мумкинлигини маълум қилди - 31.07.2019, Sputnik Ўзбекистон\nСиёсий иқтисодий тадқиқотлар маркази раҳбари Василий Колташов қандай қилиб Ўзбекистонда ишсизлик даражасини камайтириш ҳамда чет элга меҳнат миграциясига... 31.07.2019, Sputnik Ўзбекистон\n18:22 31.07.2019 (янгиланди: 18:25 31.07.2019)\n© Facebook / Василий КолташовРуководитель Центра экономических исследований Института глобализации и социальных движений Василий Колташов\nСиёсий иқтисодий тадқиқотлар маркази раҳбари Василий Колташов қандай қилиб Ўзбекистонда ишсизлик даражасини камайтириш ҳамда чет элга меҳнат миграциясига кетган шахслар сонини қисқартириш мумкинлиги ҳақида ўз фикрларини билдирди.\nБандлик ва меҳнат муносабатлари вазирлиги маълумотларига кўра, биринчи ярим йилликда Ўзбекистонда ишсизлик даражаси ўтган йилнинг мос даври кўрсатгичига қараганда 0,2 фоизга камайиб, иқтисодий фаол ёшдаги аҳолининг 9,1 фоизини ташкил қилган. Шунингдек, чет элга меҳнат миграциясига кетган шахслар сони 2018 йил мос даври билан қиёслаганда 1,9 фоизга камайган.\nВасилий Колташов янги корхоналар ва иш ўринлари яратилиши меҳнат шароитларини яхшилашга олиб келди, деб ҳисоблайди.\nХодимларни корхонанинг ўзида ўқитиш ва тайёрлаш вазиятга кўпинча таъсир кўрсатади.\nОдатда корхоналар ишчиларни ўқитиш маъсулиятини ўз зиммасига олмайди, чунки бу кўп ҳолларда молиявий харажатларга бориб тақалади. Бироқ давлат субсидиялари ҳамда таълим муассасаларининг фаоллиги бу муаммони ҳал қилиши мумкин.\nЭкспертнинг фикрига кўра, бу мамлакатда кузатилаётган иқтисодий жонланиш қанча давом этишига боғлиқ. Ҳақиқатдан ҳам миграция даражаси камаймоқда. Бунинг сабаби – иш кучига бўлган рақобат.\n“Бу маҳаллий иш берувчиларга бериладиган савол. Агар улар кўпроқ иш ҳақи тўлаш ва яхши меҳнат шароитларини таклиф қилишга тайёр бўлишса, улар ўз корхоналарида кўпроқ маҳаллий ишчиларга эга бўлишади”, - деди Колташов Sputnik Ўзбекистонга берган интервьюсида.\nҚишлоқдан шаҳарга кенг кўламли кўчишлар амалга оширилган мамлакатларда ишсизлик даражасига ҳамиша юқори бўлган, чунки бозор бу иш кучини базўр “ҳазм қилган”. Жараённи тезлаштиришга фақат давлат таълим дастурлари кўмаклашган. Марказий Осиёда бу масала Қозоғистонда муваффақиятли ҳал қилинган. Лекин у ерда ҳеч қачон қўшни давлатлардаги каби миграциянинг катта оқими кузатилмаган. Шунинг учун бу тажрибани кўчириб олиш мақсад мувофиқ эмас.\nЭкспертнинг фикрига кўра, ҳозирда Ўзбекистон иқтисодиётига йирик инвестициялар киритилмоқда ва бу мамлакатда янги иш ўринларини яратишга имкон беради.


16 феврал деб қамалганларга амнистия йўқ « O'zbekiston ERK Demokratik Partiyasi\n16 феврал деб қамалганларга амнистия йўқ\n18 February 2012 - 7:33\n1999 йилнинг 16 февралида Тошкентда содир этилган портлашлардан бери роппа-роса 13 йил ўтди. Портлашлардан кўп ўтмай уларни уюштирганликда ҳамда амалга оширганликда айбдор деб топилиб қарийб 30 киши турли муддатларга озодликдан маҳрум қилинган, баъзилари ўлимга маҳкум этилган. Хўш, қамалганларнинг тақдири не кечди?\n16 феврал портлашларига алоқадорликда айбланган дастлабки 22 киши устидан ҳукм 1999 йилнинг 3 июнида чиқарилган, судланганларнинг олтитасига ўлим жазоси берилган эди.22 судланувчи орасида Зайниддин Асқаров, Баҳром Абдуллаев, Муродилла Қозиевлар бор эди.Орадан бир йил ўтиб, Эрк партияси раиси Муҳаммад Солиҳ, Ўзбекистон исломий ҳаракати раҳбарлари Тоҳир Йўлдош ва Жума Намангонийлар ҳам сиртдан судга тортилди.Муҳаммад Солиҳ 15 йилу 6 ойлик қамоққа, Тоҳир Йўлдош ва Жума Намангонийлар ўлим жазосига ҳукм қилиниб, халқаро қидирувга берилди.\nКейинчалик Эрк партияси лидерининг укалари ва яқин сафдошлари, жумладан, Мамадали Маҳмудов каби мухолифат аъзолари ва зиёлилар ҳам ҳибсга олинди.\nБаҳром Абдуллаев, Муродилла Қозиевлар ўлимга ҳукм қилинганлар орасида эди.\n13 йилдан бери тилга олинганлардан баъзилари қамоқхонада вафот этди.\nМасалан, Ўзбекистон Миллий хавфсизлик хизматининг изни билан 2003 йилнинг ноябрида чет эл ахборот воситалари мухбирларига интервью бериш билан портлашга доир версияларни янада чигаллаштириб юборган Зайниддин Асқаровнинг жасади 2010 йилнинг октябрида унинг яқинларига қайтарилган.\nЎзбекистон исломий ҳаракатининг сиртдан судланган раҳбарлари Тоҳир Йўлдош ва Жума Намангонийлар ҳорижда ўлим топди.\nҚамоқда қолаётганлар орасида таниқли ёзувчи Мамадали Маҳмудов ҳам бор.\nАдибнинг турмуш ўртоғи Гулсара опа Озодлик радиоси саволларига жавоб берар экан, қамоқхонага сўнгги бор декабр ойида борганини, ўшанда эрининг Сангородда (қамоқхона касалхонаси) бир ой ётиб чиққанини айтиб берди.\nМамадали Маҳмудов қамалганидан бери ўтган 13 йил ичида бир неча бор амнистия эълон қилинди. Бироқ бу амнистияларнинг адиб учун фойдаси бўлмади.\n– Амнистия тўғрисида ҳеч гап эшитмаяпмиз. Билмайман буларга тегишлими йўқми билмадикда, деди Гулсара опа.\nУнинг айтишича, оиласи бошлиғини озод қилишни сўраб қилинган мурожаатларнинг барчаси қондирилмай қолиб келмоқда.\n– Ëзганмиз, бундан олдингиларда чиқарилсин деб ëзганимизда ҳам “буларга тегишли эмас” деган жавоб келган, деди Гулсара Маҳмудова.\nМаҳбус ёзувчи Мамадали Маҳмудов бу йил 72 га киради.\n16 феврал портлашларида айбланиб Эрк партияси раиси Муҳаммад Солиҳ сиртдан судланган бўлса, унинг икки укаси Рашид ва Муҳаммад Бекжонлар реал жазога тортилганди.\nРашид Бекжон 2011 йил март ойида 12 йиллик қамоқдан сўнг озод этилди.\nЛекин 2011 йил 14 декабр куни қамоқ муддатини тўлиқ ўтаб бўлган Муҳаммад Бекжон қамоқхона тартибини бузганликда айбланиб яна қўшимча 5 йиллик жазога ҳукм этилди.\nМаҳкумнинг бу хабарни эшитган турмуш ўртоғи Нина Бекжон Озодлик билан суҳбат чоғида “Турмуш ўртоғимга яна беш йил қўшиб берилгани ҳақидаги хабардан мен карахт бўлиб қолдим. Эримга ачиниб, ичим ёниб кетаяпти”, деган эди.\nИнсон ҳуқуқлари ҳимоячилари ва сиёсий мухолифат вакиллари ҳукумат 16 феврал воқеаларидан диний ва сиёсий мухолифатга қарши курашда фойдаланди, деган фикрни билдириб келади.\nЎзбекистондаги демократик ҳаракат асосчиларидан бири Дилором Исҳоқова гапиради.\n– Ўзбекистонда буларни озодликка чиқариш талаби анча йиллардан бери кўтарилади. Умуман бирорта инсон ҳуқуқларини ҳимоя қилиш ташкилоти йўқки, мана шу масалаларни, масалани эмас айнан уларнинг озодлигини сўраб жуда кўп мурожаат қилинган. Бу масала жуда кўп кўтарилган. Лекин ҳукумат ўша кўплаб сўровларни жавобсиз қолдириб келмоқда, деди Дилором Исҳоқова.\n1999 йилнинг 16 февралида 45 минут ичида Тошкент шаҳрининг беш нуқтасида портлаш содир бўлган эди.\nШу куни Вазирлар Маҳкамаси биносида 1998 йил якунларига бағишланган йиғилиш бўлиши керак эди. Биринчи портлаш президент Каримов келишига 10 дақиқа қолганда – соат 10.45 да мана шу бино олдида бўлди.\nШундан сўнг Ички ишлар вазирлиги, Миллий банк, “Нодирабегим” кинотеатри олдида, Яккасарой туманидаги ҳовлида портлаш юз берди.\nМамлакат расмийлари баёнотига кўра, портлашлар оқибатида 16 одам нобуд бўлган, 100 дан ортиқ киши жароҳатланган.


Ички ишлар идоралари сержантлар таркибини тайёрлаш олий курслари ИИВнинг ихтисослашган таълим бўлинмаси бўлиб, Ўзбекистон Республикаси ИИВ Академиясининг таркибига киради.\nОлий курсларда сержантлар олти ойлик таълимга мўлжалланган ва Ўзбекистон Республикаси Ички ишлар вазири тасдиқлайдиган дастурларга мувофиқ тайёрланадилар.\nОлий курсларда ички ишлар органларига сержантлик лавозимларига хизматга кирадиган барча шахслар, шунингдек ички ишлар органлари оддий ходимлар (сафдорлар) таркибидаги сержантлик лавозимига талабгорлар мажбурий дастлабки махсус тайёргарликдан ўтадилар.\nОлий курсларда ўқишни муваффақиятли тугатган курсантларга дастлабки сержантлик унвони – кичик сержант унвони берилади.\nОлий курсларнинг асосий вазифалари қуйидагилардан иборат:\n– курсантларни ички ишлар органларида сержантлик лавозимларида хизмат қилишга дастлабки махсус профессионал тайёрлаш;\n– курсантларнинг хизмат шароитларига тезда амалий мослашувини таъминловчи махсус билим, уқув ва кўникмаларни, шунингдек хизмат вазифаларини бажариш учун зарур бўлган барқарор ахлоқий-руҳий хислатларни ўзлаштиришларига эришиш;\n– фуқароларнинг қонуний ҳуқуқлари, эркинликлари ва манфаатларини конституциявий тузум, ҳуқуқий тартиб ва жамият хавфсизлигини виждонан ҳимоя қилишга қодир бўлган юксак маданиятли, ижтимоий жиҳатдан фаол, ҳалол, интизомли ходимларни тарбиялаш;\n– ҳуқуқни муҳофаза қилувчи органлар учун кадрлар тайёрлашнинг илғор халқаро тажрибасини ўрганиш ва жорий этиш, хорижий мамлакатлардаги ўқув юртлари билан амалий, методик тажриба алмашиш юзасидан алоқаларни ташкил қилиш;\n– ижобий тажрибани, таълимнинг замонавий шакл ва усулларини жорий қилиш, унинг ички ишлар органлари олдида турган вазифаларни ҳал қилишга энг кўп даражада амалий йўналганлигини таъминлаш асосида ўқув-тарбия жараёнини узлуксиз такомиллаштириб бориш.\nОлий курсларга камида тўлиқ ўрта ёки ўрта-махсус, шунингдек олий маълумотга эга бўлган, ахлоқий-ишбилармонлик ва касбий хислатларига, соғлиғининг ҳолатига кўра ички ишлар органларининг тегишли бўлинмаларидаги хизмат талабларига жавоб берадиган Ўзбекистон Республикасининг қуйидаги фуқаролари ихтиёрий асосда қабул қилинадилар:\n— Ўзбекистон Республикасининг Қуролли Кучларида ҳарбий хизмат ўтаган 25 ёшгача бўлган захирадаги ҳарбий хизматга мажбур шахслар;\n— ички ишлар органларининг камида уч йил хизмат қилган, оддий ходимлар (сафдорлар) таркибидан бўлган, тегишли маълумотга эга ва сержантлик лавозимига талабгор ходимлари;\n— ўрта махсус ёки олий таълим муассасасини тамомлаган, ҳарбий тайёргарлик махсус курсларини ўтаган ёки Ўзбекистон Республикаси Қуролли Кучларида ҳарбий хизмат ўтаган шахслар.\nНомзодларни танлаш белгиланган фанлар бўйича тест ўтказиш ва жисмоний тайёргарликни текширишдан иборат бўлади. Ушбу текширувларни махсус қабул комиссияси амалга оширади. Унинг таркибини республика ички ишлар вазири тасдиқлайди.\nКурсантларга ИИВнинг олий таълим муассасалари курсантлари учун белгиланган миқдорда стипендия тайинланади. Курсант бўшатилган тақдирда, кийим-боши учун сарфланган харажат ундан белгиланган тартибда ушлаб қолинади. Ўқишга ички ишлар органлари сафдорлари таркибидан қабул қилинган курсантлар эгаллаб турган лавозими бўйича маошларини тўлиқ оладилар.


27 IYUN — MATBUOT VA OMMAVIY AXBOROT VOSITALARI XODIMLARI KUNI — Bekobod Ovozi\n27 IYUN — MATBUOT VA OMMAVIY AXBOROT VOSITALARI XODIMLARI KUNI\nЮРИЙ ЛЕВИТАН БИЛАН УЧРАШУВ\nДунёда шундай инсонлар бўладики, уни танимасангиз, билмасангиз-да, ғойибдан ҳурмат қилиб, меҳр қўйиб қоласиз. Ана шундай жаҳон тан олган, жаҳон таниган инсонлардан бири — собиқ Иттифоқ радиосининг бетакрор овоз соҳиби, сухандон Ю. В. Левитандир. Унинг салобатли ва жозибадор овозини эшитган ҳар бир киши жим қоларди. Бу қудратли овоздан инсон қалби жунбушга келиб, бутун вужуди қулоққа айланарди. Камина ана шу буюк инсон, бетакрор овоз соҳиби, собиқ Иттифоқнинг биринчи рақамли сухандони билан кўришиб, ундан дастхат олишдек бахтга муяссар бўлганман.\n1976 йил 26 май куни Ўзбекистон радиосининг 50 йиллик юбилейи Тошкентдаги А. Навоий номли опера ва балет театрида ўтказилиши эълон қилинган. Мен ўша пайтда Ўзбекистон радиосининг Маҳаллий эшиттиришлар Бош бошқармасининг Бекобод тумани бўйича бошловчи муҳаррири бўлиб ишлар эдим. Бошқарма бошлиғи Амир ака Азимжонов ва бош муҳаррир Ясин Мирзаев эди. Юбилейга мен ҳам таклиф этилгандим.\nЎша куни барвақтроқ бориш мақсадида йўлга чиқдим. Етиб боргач, театр залига кирдик. Соат 9 дан ўтиб,10 га яқинлашиб қолганди. Шеригим негадир, юринг болохонага чиқамиз, деб мени бошлаб кетди. Иккинчи қаватга чиқамиз деб, зинапояга эндигина оёқ қўйган эдик, рўпарамиздан уч киши: Ўзтелерадиокомпания партия ташкилоти секретари, телевидение сухандони Н. Иброҳимова, собиқ Иттифоқ радиокомпанияси сухандони, бетакрор овоз соҳиби Юрий Левитан ва телевидение сухандони Ўктам Жобировлар рўбарў келиб қолди. Мен уларни таниганим боис, сўрашгани қўл узатдим. Улар билан саломлашгач, қўлимдаги китобча ва ручкани узатдим. Юрий Владимирович гап нимадалигини тушуниб, китобча ва ручкани олиб, дастхат ёзиб берди. Хурсандчилигимнинг чеки йўқ эди. Ахир, шундай улуғ инсондан дастхат олиш ҳаммага ҳам насиб этмайди-да! Иккинчи қаватга чиқиб, олдинги ўриндиқларга жойлашиб олдик. Бир зумда болохонада ҳам жой қолмади.\nТантана сўнггида сўз собиқ Иттифоқ радиокомпанияси сухандони, бетакрор овоз соҳиби Ю. Левитанга берилиши эълон қилиниши билан бутун зал оёққа туриб, уни гулдурос, давомли қарсаклар билан кутиб олди. У қисқа гапирди. Унинг салмоқли ва залворли нутқи, жозибали ва жарангдор овози ҳанузгача қулоқларимда акс-садо бьериб туради, гўё…\n– Ҳов, ука! – деди кўзларимга қаттиқ тикиларкан, зардали оҳангда. – Мен отим Итолмас эканлигини айтгандим, сен нега Етолмас деб ёздинг? Хўш, нимага етолмас, нимадан қуруқ қолар эканман?..\nБўлим мудири механизаторга юзланди. Унинг дардини эшитгач, масалага ойдинлик киритди.\n– Айб бу укамизда эмас, – деди менга кўз қирини ташлаб. – Аслида сизнинг исмингиз эскича ва ножоизроқ экан. Шунинг учун газетага қўл қўйишдан олдин муҳаррир билан маслаҳатлашиб, сал ўзгартирдик.\nМеханизатор баттар жаҳл отига минди.\n– Ахир, эскичами-янгичами, ёқимлими-ёқимсизми, бу раҳматли ота-онам қўйган исм-ку! Улар мендан олдинги беш фарзанди турмагани учун шундай қарорга келишган. Бу боламиз яшаб қолсин, уни Худо ўз паноҳида ва ёмон кўзлардан асрасин, лоақал ит ҳам дахл этолмасин деган маънода шундай йўл тутишган. Сизларга бировнинг отини бузиб ёзишга ким ҳуқуқ берган?\nУ бир зум тўхтаб нафас ростлагач, пичинг аралаш сўзида давом этди.\n– Унда, ана, бир ҳамқишлоғимнинг исми форсчада Зарима, ўзбекчаси – “паст, тубан, ёмон”, эҳтимол, униям ўзгартириб берарсизлар?!.\nХуллас, Итолмас ака узоқ тортишди. Охири бизни тавбаизга таянтириб, узр сўраттирди. Бу воқеа мен учун бир умрлик катта сабоқ бўлди. Шу-шу мудом одамлар исмини тўғри ва тўлиқ ёзишга, мазмунига эътибор беришга одатландим. Кейинчалик република миқёсидаги нуфузли газеталарда ишлаган чоғларим айнан ши мавзуда бирмунча чиқишлар қилдим. Энг муҳими, исмларга қизиққаним сайин барчаси ўзига хос теран маъно-мазмунга ва “таржимаи ҳол”га эгалигини чуқурроқ англай бошладим.


Ислом Каримов ва Болгария бош вазири иқтисодий соҳалардаги ҳамкорликни муҳокама қилишди\n22:31 / 18.05.2016\nЎзбекистон президенти Ислом Каримов 18 май куни Болгария бош вазири Бойко Борисовни қабул қилди. Бу ҳақда Спутник агентлиги хабар тарқатган.\nКаримов икки давлат муносабатларида фойдаланилмаган салоҳиятларни қайд этиб, икки давлат иқтисоди "бир-бирини такрорламаслигини" таъкидлаган. Борисов эса Болгариянинг инвестициявий ҳамкорлик ҳамда маҳсулотлар айибошлаш ҳажми оширилишидан манфаатдор эканини таъкидлаган.\nУчрашувда Ўзбекистон маҳсулотлари Европа бозорига, Болгария маҳсулотлари эса Марказий Осиё ҳамда Хитойга етказилишида транспорт инфратузилмаси ва транзит салоҳияти аҳамияти қайд этилган.\nШунингдек, томонлар иқтисодий ҳамкорликнинг кенг кўламли масалалари – саноат, транспорт коммуникациялари, туризм, шунингдек, замонавий қўшма саноат корхоналарини ташкил қилишнинг истиқболли йўналишларини муҳокама қилишган.\nУчрашувда Ўзбекистон билан Болгария ўртасида савдо-иқтисодий ва инвестиция соҳаларидаги янги лойиҳаларни ишлаб чиқиш учун ишбилармон доиралар делегациялари алмашиш бўйича келишиб олинди.\nБолгария бош вазири Тошкентга ташрифи доирасида “OGU-2016” кўргазмасида доирасида мотор мойи ишлаб чиқаришга ихтисослашган Ўзбекистон ҳамда Болгария қўшма корхонаси очилишида иштирок этди.\nМаълумотларга кўра, Ўзбекистон ва Болгария ўртасидаги товар айирбошлаш ҳажми 2015 йилда 1,5 баравар ошиб, 41,2 млн долларни ташкил этган. Ўзбекистонда Болгария сармояси иштирокида 14та корхона фаолият кўрсатади, улардан 3таси (кимё, тўқимачилик, қандолат, қурилиш материаллари ишлаб чиқарувчи) 100 фоизга болгарияликлар томонидан сармоялаштирилган.


“Навбаҳор”дан ажойиб ғалаба\n“Навбаҳор” – “Қизилқум” - 3:0 (1:0).\nНаманган шаҳри. “Марказий” стадион. 14240 томошабин.\nҲакамлар: Ҳасан Рўзиев (Тошкент), Олим Абдувосилов (Тошкент), Санжар Шоюсупов (Тошкент), Султонмурод Абдураҳмонов (Тошкент).\n"Навбаҳор":1.Ботирали Эргашев, 6.Остон Ўрунов (14.Илҳом Бойдедаев, 65), 8.Аюбхон Нўъмонов, 9.Дилшод Жабборов, 10.Азизбек Турғунбоев, 11.Зоҳир Пиримов (15.Азамат Алланиёзов, 67), 17.Сардор Сулаймонов (22.Рўзимбой Аҳмедов, 76), 19.Мирзоҳид Ғофуров, 21.Аъзам Алиев, 32.Жаҳонгир Меҳмонов, 44.Дарко Станоевич.\n“Қизилқум”: 1.Эркин Жабборов,4. Эркин Бойдуллаев, 5.Георги Квесиешвили, 10.Алишер Саноев (44.Миржалол Қосимов, 56), 11.Дониёр Усмонов (84.Неманья Йованович, 49), 14.Файзулла Қамбаров, 17.Артур Геворкян, 21.Муҳсин Убайдуллаев,23.Шерали Жўраев, 30.Элгужа Григалашвиши, 70.Александр Сидоров (9.Ҳумоюн Абдуалимов, 81).\nОгоҳлантиришлар: Ж.Меҳмонов (34), О.Ўрунов (41), А.Алиев (55), М.Ғофуров (78), И.Бойдедаев (83) – А.Сидоров (29), Ф.Қамбаров (79), М.Қосимов (83).\nНазоратчи:Сайфиддин Эрматов (Тошкент).\nPepsi Суперлига 11-тури доирасида Наманганнинг “Навбаҳор” клуби ўз майдонида Навоийнинг “Қизилқум” жамоасини қабул қилди. Таъкидлаш жоизки, мазкур учрашув олдидан мезбонлар устози Илҳом Мўминжонов таркиб борасида муаммога дуч келди. Дисквалификация сабабли, сербиялик ҳимоячи Томислав Пайович, жароҳатлари сабабли, тажрибали ҳимоячи Даврон Ҳошимов ва сербиялик ҳужумчи Ненад Иньяц мазкур ўйинда майдонга туша олишмасди. Шу сабабли, “лочинлар” устози таркибда бироз ўзгариш қилди. Ўз ўрнида яна шуни ҳам қўшимча қилиш лозимки, ушбу баҳсда жароҳатидан фориғ бўлган тажрибали форвард Рўзимбой Аҳмедов ҳам захирадан майдонга тушиб, Суперлигада жорий мавсумдаги илк ўйинини ўтказди.\nУчрашув борасида тўхталадиган бўлсак, мезбонлар шу куни ўзгача иштиёқда тўп суриб, Суперлигадаги илк йирик ҳисобдаги ғалабани нишонлашди. Баҳснинг илк дақиқалариданоқ ҳужумга отланган наманганликлар 5-дақиқадаёқ ҳисобни очишди. Сардор Сулаймонов Аъзам Алиев томонидан оширилган тўпни дарвозага аниқ йўллади.\nБиринчи бўлим давомида ҳар икки жамоа вакилларида тўп киритиш учун бир қатор имкониятлар юзага келди. Аммо майдон эгаларидан Остон Ўрунов ва Азизбек Турғунбоев, меҳмонлардан эса Артур Геворкяннинг зарбаларига аниқлик етишмади. Натижада жамоалар танаффусга “лочинлар”нинг 1:0 ҳисобидаги ғалабаси билан йўл олишди.\nИккинчи бўлимда учрашув анча қизғин кечди. Навоийликлар мувозанатни тиклаш мақсадида вақти-вақти билан қарши ҳужумларга ўтишди. “Лочинлар” эса ҳисобдаги фарқни ошириш учун интилишди.\nИлҳом Мўминжонов шогирдларининг навбатдаги ҳужумларидан бирида Азизбек Турғунбоев кучли зарбаси билан “Қизилқум” дарвозабони Эркин Жабборовни доғда қолдириб, ҳисобни 2:0га етказди.\n“Лочинлар” 3-голни стандарт вазиятдан сўнг киритишди. Азизбек Турғунбоевнинг жарима зарбасидан кейин Эркин Жабборов тўпни қайтарди. Қайтган тўпга барчадан олдин етиб келган Дилшод Жабборов тўпни дарвозага аниқ йўллади ва ҳисобнинг йирик кўриниш олишини таъминлади.\nШу тариқа севимли жамоамиз йирик ҳисобдаги ғалабани тантана қилди.\nМазкур ютуқдан сўнг, “Навбаҳор” биринчи босқич баҳсларининг биринчи даврасини 4-поғонада якунлади.\nЁшларимизда бу сафар мағлубият\n“Навбаҳор” - “Қизилқум” - 1:2 (1:1).\n11 май. Наманган шаҳри. “Баркамол авлод” спорт мажмуаси. 207 томошабин.\nҲакамлар: Султонмурод Абдураҳмонов (Тошкент), Абдураҳим Жабборов (Наманган), Исроил Имомназаров (Наманган), Иброҳим Исмоилов (Наманган).\n“Навбаҳор”: 68.Мирзоҳид Маматхонов, 3.Алижон Алижонов (17.Муҳаммадсодиқ Маматхонов, 81), 4.Жавоҳир Олимжонов, 5.Ҳожиакбар Юнусов, 6.Аббосжон Ғуломов (7.Акмалжон Турғунбоев,54), 8.Ойбек Мирзоҳидов (14.Равшан Дўсматов,46), 9.Абдурашид Валихонов, 10.Билолхон Тошмирзаев, 15.Шаҳзодбек Ҳамидов, 18.Шоҳзамон Хайруллаев (2.Юнусбек Абдувоҳидов, 64), 22.Рўзимбой Аҳмедов (11. Беҳруз Саъдуллаев,46).\n“Қизилқум”:22.Артём Макосин, 4.Миржалол Қосимов (18.Самандар Шодмонов, 46), 6.Суҳроб Ярашев, 7.Суннат Маҳмудов, 9.Ҳумоюн Абдуалимов (89.Бобир Мамиров, 65, 8.Акмал Рустамов,79), 14.Сергей Прохоров, 20.Муҳаммад Одилов (99. Илҳомжон Кенжаев. 56), 32.Аҳлиддин Файзиев(17.Жаҳонгир Хурсанов, 44), 71.Аббос Абдукаримов, 86.Рамис Бегишев, 96. Аббос Рустамов.\nГоллар: Рўзимбой Аҳмедов (39) - Миржалол Қосимов (26-пен.), Аббос Абдукаримов (49).\nАмалга оширилмаган пенальти: Аббос Абдукаримов (45).\nОгоҳлантиришлар: Шаўзодбек Ҳамидов (25), Рўзимбой Аҳмедов (45+1), Ҳожиакбар Юнусов (65), Акмалжон Турғунбоев (78) – Миржалол Қосимов (21), Аҳлиддин Файзиев (40), Суҳроб Ярашев (70).\nЧетлатиш: Сергей Прохоров (71, “Қизилқум”, ўйин тўхтатилгандан кейин рақибига қўполлик қилгани учун).\nЁшлар биринчилиги 11-тури доирасида ёшларимизга “Қизилқум” рақиб бўлди. Таъкидлаш жоизки, мазкур учрашувда жароҳатидан фориғ бўлган тажрибали ҳужумчи Рўзимбой Аҳмедов ёшлар жамоамиз таркибида биринчи бўлимда ҳаракат қилди. Ўйин анча қизиқарли ва жанговар руҳда кечди. Учрашувнинг илк дақиқаларидан устунликни қўлга олишга интилган Шуҳрат Қорабоев шогирдлари навоийликлар дарвозаси олдида бир қатор хавфли вазиятларни яратишди. Лекин уларнинг ҳужумлари самарасиз якунланди. Меҳмонлар ҳам вақти – вақти билан қарши ҳужумга ўтиб туришди. Шундай ҳужумларнинг бирида мезбонлар ўз жарима майдончалари ичида рақиб футболчисига нисбатан қўполлик ишлатишди. Натижада учрашув бош ҳаками Султонмурод Абдураҳмонов “Навбаҳор” дарвозасига 11 метрли жарима зарбаси белгилади. Пенальтини Миржалол Қосимов аниқ амалга ошириб, ҳисобни очди – 0:1.\nМувозанатни тиклаш учун олдинга ташланган ёш “лочинлар” 39-дақиқада ҳисобни тенглаштиришга муваффақ бўлишди. Тажжрибали форвард Рўзимбой Аҳмедов тўпни боши билан Артём Макосин қўриқлаётган дарвозага аниқ йўллади – 1:1.\nБиринчи бўлимнинг сўнгги дақиқасида ёшларимиз дарвозасига яна бир марта 11 метрли жарииа зарбаси белгиланди. Аммо бу сафар Аббос Абдукаримовнинг зарбасига аниқлик етишмади ва ҳисоб ўзгаришсиз қолди. Иккинчи бўлимни фаол тарзда бошлаган ёш “олтин изловчилар” 49-дақиқада ҳисобдаги фарқни оширишди. Пенальтидан самарали тарзда фойдалана олмаган Аббос Абдукаримов бу сафар дарвозабон Мирзоҳид Маматхоновнинг хатосини кечирмади – 1:2.\nМайдон эгалари ҳисобни тенглаштириш учун яна олдинга ташланишди ва меҳмонлар дарвозаси олдида бир қатор хавфли вазиятларни юзага келтиришди. Лекин якуний зарбаларга аниқлик етишмасди. 71-дақиқада навоийликлар майдонда бир киши кам бўлиб қолишди. Боиси, Сергей Прохоров ўйин тўхтатилгандан кейин рақибига қўполлик қилгани учун майдондан четалатилди. Ёшларимиз бу имкониятдан фойдаланиш мақсадида кўплаб ҳужумлар уюштиришди. Лекин мувозанатни тиклаш ёш “лочинлар”га насиб этмади ва навбатдаги мағлубиятни тан олишга мажбур бўлишди.\nГарчи мағлубиятга учрашган бўлса-да, жамоамиз ёшлари 11-турдан кейин ҳам турнир жадвалида 8-ўринни эгаллаб туришибди.\n1.ПАХТАКОР 11 7 2 2 23-14 23\n2.БУХОРО 11 6 4 1 17-6 22\n3.БУНЁДКОР 11 6 2 3 24-15 20\n4.ҚИЗИЛҚУМ 11 5 3 3 12-11 18\n5.МЕТАЛЛУРГ 11 4 4 3 14-8 16\n6.НЕФТЧИ 11 5 1 5 12-9 16\n7.НАСАФ 11 3 5 3 11-13 14\n8.НАВБАҲОР 11 4 2 5 15-22 14\n9.ҚЎҚОН-1912 11 3 4 4 10-15 13\n10.ЛОКОМОТИВ 11 2 3 6 17-16 9\n11.АГМК 11 2 3 6 10-20 9\n12.СЎҒДИЁНА 11 1 3 7 11-27 6\nЭртага жамоамиз қизил либосда ўйнайди\nХабарингиз бор, эртага Pepsi Суперлига 11-тури доирасида Наманганнинг “Навбаҳор” клуби ўз майдонида Навоийнинг “Қизилқум” жамоасини қабул қилади. Мазкур учрашув олдидан бугун Наманган шаҳридаги “Марказий” ўйингоҳда ҳар икки жамоа мутасаддилари, шунингдек, ўйин комиссари Комилжон Мирзабоев иштирокида митинг ўтказилди. Унда бўлажак учрашувга оид бир қатор масалалар муҳокама қилинди. Шунингдек, жамоаларнинг эртанги ўйинда қандай рангдаги либосларда майдонга тушишлари ҳам маълум бўлди. Унга кўра, жамоамиз аъзолари эртага қизил рангли футболкаларда, меҳмонлар эса кўк рангли футболкаларда майдонга тушадиган бўлишди.\nАзиз Турғунбоев: “Топ-клублардан таклиф бўлганида ҳам “Навбаҳор”ни ташлаб кетгим келмади”\nНаманганлик иқтидор эгаси Азиз Турғунбоев жорий мавсумни юқори кайфиятда ўтказаётганини кўпчилик кўриб турибди. У қисқа муддат ичида “Навбаҳор” жамоасининг етакчисига ва мухлисларнинг севимли футболчига айлана олди. Наманганликларнинг ўйини бевосита Турғунбоевга боғлиқ десак адашмаймиз. Зеро, Азизнинг ўйини қовушса, “Навбаҳор” ҳам яхши ўйнаяпти. Агар футболчининг ўйини кўнгилдагидек чиқмаса, у ҳолда бу жамоанинг ўйинига ҳам таъсир қилади. Бир сўз билан айтганда, Турғунбоев ишқибозларнинг оғзидан тушмаяпти. Қолаверса, у март ойининг ҳам энг яхши футболчи сифатида эътироф этилгани кўпчиликнинг ёдида бўлса керак. Яқинда унинг ўзи билан суҳбатда бўлдик.\n- Бунинг асосий сабабчиси Илҳом Мўминжонов. Бош мураббийимиз менга катта ишонч билдириб, ҳар доим қўллаб-қувватлаяпти. Бунинг устига мухлислар бизни ёлғизлатиб қўймасдан, доим қўллаб туришибди. Мени қўшимча кучлантираётган хусусиятлар шулар деб ўйлайман. Аммо мени кашф қилинишимга Мўминжонов сабабчи.\n- У ҳолда айтинг-чи, бу йилги мавсумда жамоангизнинг қандай муваффақиятларга эришишига кўзингиз етади?\n- “Навбаҳор”дан шунингдек, Акмал Турғунбоев ҳам рўйхатдан ўтказилган. У сизнинг укангизми?\nСардор Сулаймонов: “Мўминжонов кучли мутахассис”\nСуперлиганинг 10-тури доирасидаги “Бухоро” – “Навбаҳор” жамоалари ўртасидаги учрашувда наманганликлар сафардан 1:0 ҳисобидаги ғалаба билан қайтишди. "Лочинлар" ярим ҳимоячиси Мирзоҳид Ғофуровнинг ягона голига Сардор Сулаймонов ассистентлик қилди. 9-турда Наманганда Фарғонанинг "Нефтчи" клубига қарши ўтказилган "водий дербиси" баҳсида захирадан майдонга туширилган Сардор меҳмонлар дарвозасини аниқ нишонга олиб, мувозанатни тиклаган ва “лочинлар”нинг 2 йиллик ёқимли анъанаси, яъни ўз майдонидаги мағлубиятсиз сериясини сақлаб қолганди (ўша учрашув жанговар дуранг - 1:1 ҳисобида якунланганди). Эътиборлиси, бу Сардорнинг жорий мавсумдаги илк голи эди. Мазкур футболчини мухлисларга яқинроқ таништириш мақсадида ундан интервью олдик.\nСардор, аввало Суперлигада голлар ҳисобини очганингиз билан табриклайман. Айтингчи, “Нефтчи” клубига қарши кечган “водий дербиси” баҳсидан қандай таассурот олдингиз?\nТабрик учун раҳмат. Хабарингиз бор, “Навбаҳор” таркибида бу йилдан бошлаб тўп суряпман. Жамоамизнинг “Нефтчи” билан азалий рақиблигини билардим ва фарғоналиклар билан ўтказиладиган “водий дербиси” баҳсларининг жуда шиддатли ҳамда курашларга бой тарзда ўтишини эшитгандим. Лекин шундай ўйинда ўзингиз иштирок этсангиз, бунинг завқи ўзгача бўларкан. “Нефтчи” билан бўлган баҳс аъло даражада ўтди. Буни сўз билан таърифлаш қийин. Бундай дерби ўйинларида жамоаларнинг турнир жадвалида қайси поғонани эгаллаб туришганининг аҳамияти йўқлиги 29 апрель кунги учрашувда ҳам ўз исботини топди. Меҳмонлар гарчи турнир жадвалининг сўнги поғонасида боришаётган бўлса-да, бизга муносиб қаршилик кўрсатишга интилишди ва учрашувда ҳисобни очишди. Худога шукр, менга ҳисобни тенглаштириш насиб этди. Бундан эса жуда хурсандман. ☺•\nЎз ўрнида таъкидлаш жоизки, бундан олдин ҳам сафарда “Қўқон-1912” ҳамда Ўзбекистон кубоги 1/16 финали доирасида “Андижон” клублари билан бўлган “водий дербиси” ўйинларида ҳам қатнашдим. Лекин барибир Суперлиганинг мунтазам иштирокчиси бўлган “Нефтчи”га қарши кечган учрашув менда ўзгача таасурот қолдирди.\nБунгача “Навбаҳор” ўз майдонида “Локомотив” (2:1) ва “Бунёдкор” (2:1) сингари кучли жамоаларни мағлубиятга учратган, “Насаф” каби яна бир кучли клуб билан дурангга имзо чекканди. Жорий мавсумда ишлари унчалик юришмаётган “Нефтчи” устидан ғалаба қозониш учун “Навбаҳор”га сизнингча, нима етишмади?\nТўғри, жамоамиз фарғоналикларни мағлубиятга учратишга қодир эди. Лекин айтганимдек, бунга биринчидан, меҳмонларнинг “водий дербиси” баҳсига ўзгача иштиёқда тайёргарлик кўришгани ва майдонда олдинги баҳсларга қараганда, бошқача тўп суришгани сабаб бўлди. Бундан ташқари, ўша ўйинда дисквалификация сабабли, тажрибали ҳимоячи Жаҳонгир Меҳмонов майдонга тушолмади. Бу ҳам ўйинимизга ўз таъсирини ўтказди ва ҳимоядаги биргина хато қимматга тушиб, “Нефтчи” футболчилари гол уришга муваффақ бўлишди.\nЭнди кейинги ўйинларда ғалаба қозониб, мухлислар ишончини оқлашга интиламиз.\n“Навбаҳор” кўпчилик учун кутилмаганда Ўзбекистон кубоги 1/16 финали доирасидаги баҳсда сафарда “Андижон”га 0:1 ҳисобида ютқазиб қўйди. Ваҳоланки, “Андижон” Про-лига вакили эди. Ўша мағлубиятни қандай изоҳлайсиз?\nТўғри, Ўзбекистон кубоги баҳсларининг илк учрашувидаёқ мағлубиятга учраб, кубок баҳсларини тарк этганимиз, бунинг устига Про-лига жамоасидан мағлубиятга учраганимиз аламли бўлди. Бунга эса гарчи мезбонлар қуйи лига вакили бўлишса-да, барибир ўша учрашувнинг ўзига хос “водий дербиси” мақомига эга бўлганлиги учун уларнинг майдонда ўзгача иштиёқда тўп суришгани, бизнинг эса рақиб Про-лига аъзоси бўлганлиги сабаблими, бироз хотиржамликка берилганлигимиз, шунингдек, жамоамиздан омад юз ўгирганлиги сабаб бўлди, менимча. Андижонликлар юзага келган кам сонли стандарт вазиятларнинг бирини голга айлантиришди, биз эса...\nҲақиқатанам Андижондаги мағлубият кутилмаган ва аламли бўлди. Нимаям қилардик, бу футбол, унда эса доимо ғалаба қозонолмайсиз ва тасодифий мағлубиятлар ҳам учраб туради.\nЖорий мавсум баҳслари борасида нима дея оласиз?\nОлий лига Суперлигага айлантирилганидан кейин миллий чемпионатимизда шунга яраша кучайиш бўлди. Ҳозир чемпионатимизда яққол ажралиб турадиган жамоа йўқ. Барча жамоаларнинг кучи тенг. Учрашувларнинг натижаларини олдиндан башорат қилиш қийин бўляпти. Масалан, “Сўғдиёна”нинг Қаршида “Насаф”ни мағлубиятга учратишини ким ҳам ўйлабди, дейсиз? Бундан ташқари, 9-турга келиб, Суперлигада мағлубиятга учрамаган бирортаям жамоа қолмади. Бу ҳам жорий мавсумнинг қизиқарли тарзда кечаётганлигидан далолат.\nОртда қолган баҳсларда сизнингча, жамоангиз учун энг қийин ўйин ва энг аламли мағлубият қайси клублар билан кечган баҳсларда юз берди?\nОртда қолган учрашувларда энг қийин учрашув ўз майдонимизда “Бунёдкор” жамоасига қарши кечган баҳс бўлди. Боиси, Миржалол Қосимов ажойиб таркиб шакллантирган. Бундан ташқари, ўша ўйинда ўз дарвозамиздан биринчи бўлиб тўп ўтказиб юбордик. Шундай бўлса-да, ўзимизга бўлган ишонч анча кучли эди. Мураббийларимизнинг кўрсатмаларига амал қилган ҳолда ҳамда мухлисларимизнинг қўллаб-қувватлашлари натижасида ҳали мағлубият аламини тотмаган “Бунёдкор” устидан иродали ғалабага эришиб, томошабинларга хурсандчилик улашдик.\nЭнг аламли мағлубият сифатида эса Ўзбекистон кубоги /16 финали доирасидаги Андижонда кечган баҳс ҳамда Жиззахда “Сўғдиёна” билан бўлган ўйинни келтириш мумкин. Андижонда Про-лига вакилига имкониятни бой берган бўлсак, Жиззахда 2:0 ҳисобида олдинда бораётиб, якунда 2:3 ҳисобида мағлубиятга учрадик.\nУстозингиз Илҳом Мўминжонов ҳақида нима дея оласиз?\nМени “Навбаҳор”га Илҳом Иброҳимович таклиф қилган. У ёш бўлишига қарамай, кучли мутахассис. Барча футболчилар билан муносабатлари яхши. Машғулотларни қизиқарли ва ранг-баранг тарзда олиб боради. Учрашувлар олдидан керакли сўзларни топиб, бизни руҳлантира олади. Унинг бошчилигида жамоамизнинг олдига қўйилган вазифани бажаришмизга ишонаман.\n“Навбаҳор”да энг яқин дўстингиз ким?\nЖамоамиз аҳил-иноқ. Барча жамоадошларим билан муносабатим яхши ва улар билан худди ака-укадекмиз. Бир сўз билан айтганда, баҳамжиҳатликда ҳаракат қиламиз.\n11-турда “Навбаҳор” ўз майдонида “Қизилқум” жамоасини қабул қилади. Бўлажак ўйин борасида нима дея оласиз?\n12 май куни ўтказиладиган учрашувга астойдил тайёргарлик кўрдик.Биз ҳар бир ўйинда майдонга ғалаба иштиёқида тушамиз ва мухлисларнинг ишончларини оқлашга интиламиз. Албатта, "Қизилқум"га қарши кечадиган баҳс ҳам бундан мустасно бўлмайди.\nҲавас қиладиган футболчингиз?\n“Лестер” клуби ҳужумчиси Жимми Варди.\nБ Бизнинг маълумот\nСардор Сулаймонов – 1994 йил 5 августда Бухоро шаҳрида туғилган.\nФутбол билан 13 ёшидан шуғулланишни бошлаган.\nБиринчи мураббийи: Сулаймон Раҳматов.\nЎйнаган жамоалари: “Бухоро” (Бухоро) – 2011-2014 йиллар, 2015 йилнинг 2-давраси- 2016 йил, “Машъал - 2” (Муборак) – 2015 йилнинг 1-давраси, “Динамо” (Самарқанд) – 2017 йил.


Ёшлар кўрикдан ўтишмоқда | "NAVBAHOR" FUTBOL JAMOASINING RASMIY WEB SAHIFASI\nЁшлар кўрикдан ўтишмоқда\nЖамоамиз аъзолари бугунги машғулотларни якунлашди. Айни пайтда йиғинда 26 нафар футболчини қатнашаётганлигини эътироф этиш жоиз. Бир неча йилдан бери “Навбаҳор” шарафини ҳимоя қилган ҳужумчи Абдумалик Абдуллаев машғулотларда иштирок этмаяпти. Ҳужумчи ўзини бошқа клубда синаб кўришни мақсад қилганлиги боис йиғинга қўшилмаганлигини айтиш жоиз. Жамоанинг декабр ойидаги машғулотларида қатнашган Акбаршо Рашидханов ва Дониёр Инамовлар жароҳатлари боис сафга қўшила олишмади. Мураббийлар ҳозирда “Косонсой” жамоасидан таклиф этилган Сардор Сотволдиевни кўрикдан ўтказишмоқда. Шу билан биргаликда, ўтган мавсумни ёшлар таркибида ўтказган Азизбек Турғунбоев ҳам йиғинда иштирок этмоқда. Юқорида номлари қайд этилган футболчилар ва машғулотларга жалб қилинган бошқа ёшлар ўзларини кўрсатишса “асосий”да тўп суриш имконига эга бўлишади.\nЖамоамиз машғулотларида қатнашаётган футболчилар рўйхати қуйидагича.\nДарвозабонлар: Усмонов Дониёр, Хўжаев Хуршид, Тухтабаев Достон;\nҲимоячилар: Бердимуродов Раҳматулло, Маҳамаджонов Қаҳрамон, Тўрабоев Ботир, Саматов Алишер, Юнусов Ҳожиакбар, Ҳалилов Омон-Биик, Акбаров Бобир, Шамсиддинов Тоҳир;\nЯрим ҳимоячилар: Ҳасанов Раббим, Жабборов Дилшод, Алиев Аъзам, Бойдедаев Илҳом, Валижонов Отабек, Маҳмудов Алишер, Аҳмедов Азимжон, Жўраев Ғайрат, Сотволдиев Сардор, Расулов Муҳаммад, Теляков Сардор, Турғунбоев Азизбек, Исмоилов Иброҳим;\nҲужумчилар: Эркинов Шаҳбоз, Мамазулунов Мўйдин.


Юнус алайҳиссалом дуолари\n12:40 / 18.04.2019 1439 pdf Ўқиш режими + -\nҚуръонда Юнус алайҳиссалом ҳақида шундай дейилган:\n«Албатта, Юнус ҳам юборилган Пайғамбарлардандир. Ўшанда у тўлган кемага қочди. Бас, қуръа ташлашди ва у мағлублардан бўлди. Бас, уни маломатга лойиқ бўлган ҳолида наҳанг балиқ ютди» (Соффат сураси, 139–142-оятлар).\nЮнус алайҳиссалом аҳолиси турли бут ва санамларга ибодат қиладиган қавмни Аллоҳнинг динига даъват қилиш учун юборилган эди. Лекин улар ҳам бошқа қавм сингари Пайғамбарининг насиҳатларини қабул қилмай, гуноҳда давом этди. Юнус алайҳиссалом уларни Аллоҳнинг азоби келишидан огоҳлантирдилар. Аммо гуноҳкор қавмга бу таъсир қилмайди. Уларнинг итоатсизлигидан ғазабланган Юнус алайҳиссалом у ерда қолишни муносиб кўрмасдан шаҳарни тарк этдилар. Юриб-юриб денгиз соҳилига етиб боргач, у ерда кетишга тайёр турган кемани кўрадилар. Унинг эгаси Юнус алайҳиссаломни ўзлари билан олиб кетишга рози бўлади. Кема денгизга чиққач кучли довул бошланиб, ғарқ бўлиш хавфи туғилади. Кемадагиларнинг барчаси саросимага тушиб қолади. Ўзаро маслаҳатлашиб, бу ҳодиса кемада гуноҳкор одам борлиги учун рўй берди деган фикрга келишади. Қуръа ташлашга ва унга кимнинг исми тушса ўшани денгизга улоқтиришга келишадилар. Қуръага Юнус алайҳиссалом исмлари тушади. Кемадагилар у зотни денгизга ташлайдилар. Аллоҳнинг амри билан у зотни катта балиқ ютиб, қорнида сақлаб юради. Юнус алайҳиссалом бу воқеалар қилган хатолари туфайли бўлганини англаб илтижо қиладилар:\nАллоҳ таоло Юнус алайҳиссаломнинг илтижосини қабул қилади:\nЮнус алайҳиссалом қиссаси гуноҳ иш банданинг Аллоҳга дуо қилишидан тўсмаслиги кераклигига яққол далил бўла олади. Аллоҳ Ўзининг изнисиз шаҳарни тарк этган Пайғамбарини мағфират қилди ва унга буюк мукофот тарзида қавмини ҳидоятга бошлади.\n«Бас, Биз уни бемори ҳолида майдонга отдик. Ва унинг устига қовоқ дарахтини ўстириб қўйдик. Ва уни юз минг ёки ундан кўпроққа Пайғамбар қилиб юбордик» (Соффат сураси, 145–147-оятлар).\n«Агар у кўп тасбеҳ айтгувчилардан бўлмаганида эди, унинг қорнида қайта тирилтирадиган кунгача қолиб кетар эди» (Соффат сураси, 143–144-оятлар).\n10:20 / 18.04.2019 660\n14:00 / 18.04.2019 4812\n1580 20:01 / 14.08.2019\n490 07:28 / 25.10.2019\nЎлим фариштаси Азроилга тайёргарликсиз йўлиқмайликАллоҳ таоло шундай марҳамат қилади Парвардигорингизни ичингизда ёлвориб, қўрқиб, дилдан эртаю кеч ёд қилинг давоми...\n2615 14:03 / 27.10.2018\n3168 20:04 / 12.12.2018


Ғазо секторида содир этилган терактдан кейин, АҚШнинг Исроилдаги элчихонаси ўз фуқароларини хушëрликка чақирди.\n19 апрел 2021, Тошкент вақти: 20:59\nҒазо секторидаги америкаликларнинг зудлик билан ватанига қайтиши тавсия қилинмоқда.\nЭслатиб ўтамиз, Эрец чегара маскани олдида АҚШ ҳарбийлари автоколоннаси сафида кетаëтган “жип” автомашинаси портлаб кетди.\nИсроил радиоси тарқатган хабарга кўра, портлаш оқибатида камида 3 одам ҳалок бўлган. Ушбу ҳодисани Фаластин раҳбари Ясир Арофат ва унинг Бош Вазири Аҳмад Қурейилар қоралади.\n- Биз бугунги юз берган ҳодисадан ачинмоқдамиз. Биз бундай ҳаракатларни қоралаймиз,Биз портлашда ҳалок бўлганлар оила аъзоларига чуқур таъзиямизни билдирамиз ва унда яраланганларни тез орада соғайиб кетишига умид қиламиз, - деди Аҳмад Қурейи\nКолонна таркибида АҚШ дипломатлари ва Марказий Разведка Бошқармаси ходимлари бўлган.


ЎзА - Ўзбекистоннинг ИҲТ Ташқи ишлар вазирлари кенгашига раислиги якунлари сарҳисоб қилинди\nЎзбекистоннинг ИҲТ Ташқи ишлар вазирлари кенгашига раислиги якунлари сарҳисоб қилинди\n03.08.2017 22:36 Чоп этиш версияси\nТошкентда Ўзбекистон Республикасининг Ислом ҳамкорлик ташкилоти (ИҲТ) Ташқи ишлар вазирлари кенгашига раиси сифатидаги фаолияти якунларига бағишланган матбуот брифинги бўлиб ўтди.\nБрифингни Ўзбекистон Республикаси ташқи ишлар вазири ўринбосари Ғайрат Фозилов бошқарди.\nЎзбекистон раисликни 2016 йил 18-19 октябрь кунлари Тошкентда бўлиб ўтган ИҲТ Ташқи ишлар вазирлари кенгашининг 43-сессиясида қабул қилди. Сессияда аъзо-давлатларнинг ташқи сиёсат идоралари раҳбарлари, ташкилот Бош котиби, Ислом тараққиёт банки гуруҳи директори, ИҲТнинг ёрдамчи ва ихтисослашган муассасалари раҳбарлари, Америка Қўшма Штатлари, Франция, Италия, Буюк Британия ва Швейцариянинг ташкилотдаги махсус вакиллари, Бирлашган Миллатлар Ташкилоти, Европада хавфсизлик ва ҳамкорлик ташкилоти, Араб давлатлари лигаси, Иқтисодий ҳамкорлик ташкилоти, Осиёда ҳамкорлик ва ишонч чоралари бўйича кенгаш сингари халқаро тузилмаларнинг вакиллари иштирок этди.\nСессия якунларига кўра, 118 резолюция, ИҲТ кун тартибидаги асосий сиёсий, ҳуқуқий, ижтимоий-иқтисодий ва маданий-гуманитар масалалар акс эттирилган Тошкент декларацияси қабул қилинди.\nАнжуманда Президентимиз Шавкат Мирзиёев иштирок этиб, ИҲТ Ташқи ишлар вазирлари кенгашига Ўзбекистоннинг раислиги даврида амалга оширилиши кўзда тутилган устувор мақсадларни белгилаб берди. Давлатимиз раҳбари Самарқанддаги Имом Бухорий халқаро илмий-тадқиқот маркази ва Тошкент ислом университетида Таълим, фан ва маданият масалалари бўйича ислом ташкилотининг (ISESCO) махсус кафедрасини ташкил этиш бўйича ташаббусларни илгари сурди.\nМазкур устувор йўналишлардан келиб чиққан ҳолда, шунингдек, ИҲТ Низомидаги тамойил ва вазифалар ижросини таъминлаш мақсадида Ўзбекистон раислиги давомида тизимли ишлар амалга оширилди. Вазирлар даражасидаги тўртта тадбир, ташкилот ижроия қўмитасининг учта сессияси, Жидда, Нью-Йорк, Женева ва Брюсселда ўтказилган 16 экспертлар мажлиси, қатор конференция ва йиғилишлар ИҲТ кун тартиби ва фаолиятини сезиларли бойитди.\nДавлатимиз раҳбарининг Самарқанддаги Имом Бухорий халқаро илмий-тадқиқот марказини ташкил этиш борасидаги ташаббуси ИҲТ Ташқи ишлар вазирлари кенгашининг 43- ва 44-сессияларида барча аъзо давлатлар томонидан қўллаб-қувватланди. Имом Бухорий халқаро илмий-тадқиқот маркази ва Тошкент ислом университети ҳузурида ISESCO махсус кафедрасини ташкил этиш юзасидан тегишли қарорлар қабул қилинди. ИҲТ махсус муассасалари, хусусан, Ислом тараққиёт банки билан бу борада фаол ишлар олиб борилмоқда. Жорий йил май ойида мамлакатимиз ҳукумати ва банк ўртасида Имом Бухорий халқаро илмий-тадқиқот марказини ташкил этиш тўғрисида англашув меморандуми имзоланди. Туркия, Кувайт, Саудия Арабистони, Бирлашган Араб Амирликлари, Уммон, Покистон, ИҲТнинг тузилмавий идоралари мазкур лойиҳани амалга оширишда иштирок этишга тайёрлигини билдирди.\nПрезидентимиз бошчилигидаги Ўзбекистон делегацияси шу йил 21 май куни ар-Риёд шаҳрида бўлиб ўтган Араб-мусулмон мамлакатлари ва АҚШ саммитида иштирок этди. Саммит мусулмон дунёсининг экстремизм ва терроризмга қарши туришда бирдамлигини тасдиқлади. Ўзбекистон Саудия Арабистони пойтахтида Экстремистик ғояларга қарши глобал марказ ташкил этилишини қўллаб-қувватлади.\nЎзбекистон халқаро ташкилотлар доирасида ўз фаоллигини ошириб бормоқда. Бу борада унинг халқаро майдондаги нуфузи тобора ўсаётгани, эришаётган ютуқлари, амалга ошираётган ижтимоий-иқтисодий ислоҳотлари эътироф этилаётганини кузатиш мумкин. ИҲТ Бош котиби ҳамда бошқа халқаро ташкилотлар вакиллари томонидан Ҳаракатлар стратегияси ва «Халқ билан мулоқот ва инсон манфаатлари йили» Давлат дастури юқори баҳоланмоқда.\nИнсон ҳуқуқлари соҳасида мамлакатимизда эришилаётган ютуқлар халқаро ҳамжамият томонидан тан олинаётганини таъкидлаш жоиз. Мамлакатимизнинг ИҲТ Ташқи ишлар вазирлари кенгашига раислиги давридаги амалий тадбирлар самарасида Инсон ҳуқуқлари бўйича Ўзбекистон миллий маркази директори А.Саидов ИҲТнинг Инсон ҳуқуқлари бўйича доимий қўмитасига сайланди.\nИҲТга аъзо давлатлар ўртасида илмий-техникавий ҳамкорликни мустаҳкамлаш мақсадида 2016 йил 21 декабрь куни Жиддада ахборот вазирлари даражасидаги Ислом конференциясининг 11-йиғилиши бўлиб ўтди.\nБМТ Хавфсизлик кенгашида Ўзбекистоннинг БМТдаги доимий вакили Яқин Шарқдаги вазият бўйича ИҲТ позициясини бир неча бор ташкилот номидан эълон қилди.\nМаданий-гуманитар йўналишда тизимли ишлар амалга оширилди. Аъзо давлатларда аёллар ва оила муассасалари ҳуқуқ ва имкониятларини кенгайтириш бўйича вазирлар даражасидаги конференциянинг 1-сессиясини ўтказиш юзасидан Саудия Арабистони ташаббуси маъқулланди.\nЎзбекистон раислик даврида «Халқаро исломий фикҳ академиясининг Эҳсон фонди» низоми лойиҳасини ҳамда Бош котибият ва фуқаролик жамияти институтлари ҳамкорлигини тартибга солувчи Хартияни кўриб чиқиш бўйича ҳукуматлараро экспертлар гуруҳларининг мажлислари бўлиб ўтди.\nЖорий йилнинг 10-11 июль кунлари Абиджан шаҳрида бўлиб ўтган ИҲТ Ташқи ишлар вазирлари кенгашининг 44-сессиясида Ўзбекистон ўз раислигини расман Кот-д'Ивуарга топширди. Йиғилиш қатнашчилари томонидан Ўзбекистоннинг раислиги даврида амалга оширилган ишлар юқори баҳоланди.


Комик актёр Эдди Мёрфи 55 ёшни қаршилади\nАмерикалик таниқли комик устаси Эдди Мёрфи 3 апрель куни 55 ёшга тўлди.\nАсли Бруклиндан бўлган Эдди Мёрфи ўзининг меҳнат фаолиятини стендап-комик сифатида бошлаган. Клублардаги чиқишлари билан бир қаторда у “Шанба кечасидаги тўғридан-тўғри эфир” шоусига доимий ишга қабул қилинган. 1982 йилда эса у ўзининг илк роли - “48 соат” комедия жангари фильмидаги полиция хизматидаги жиноятчи образини қўлга киритди. Фильм танқидчиларнинг олқишига сазовор бўлди ва катта маблағ келтирди, Эддининг карьераси эса бирданига юқорига кўтарила бошлади.\nУ ижро этган роллар орасида энг машҳури “Беверли-Ҳиллзлик полициячи” фильмидаги хушчақчақ Аксель Фоули қаҳрамони бўлиб, у актёрга мислсиз даражада омад келтирди ва натижада фильмнинг яна иккита давомий қисми тасвирга олинди.\nЎз ижодий жараёнида Эдди Мёрфи баъзида юксак муваффақиятларга эришди, баъзан эса омадсиз вазиятларга учради. Бироқ у Ҳолливуднинг энг маҳоратли комикларидан бирига айланди ва ҳаттоки “Орзуимдаги қиз” фильмидаги роли учун “Олтин глобус”га (кўп бора номинацияга кўйилган) сазовор бўлди. Томошабинлар унинг иштирокидаги нафақат “Беверли-Ҳиллзлик полициячи” фильмини, балки “Телба профессор”, “Доктор Дулиттл”даги образларини севиб эсга олишади.


Болангиз боғчага чиқдими? Ота-оналар учун амалий қўлланма! - Farzand.uz\nБолангиз боғчага чиқдими? Ота-оналар учу...\nБолангиз боғчага чиқдими? Ота-оналар учун амалий қўлланма!\nОдатда ота-оналар фарзандлари болалар боғчасига боришини маъқул билшади. Бироқ болакай ҳар доим ҳам янги муҳитга тезда ўрганолмайди. Мослашув даври осон ва асаббузарликларсиз кечиши учун бир нечта тавсияларни тақдим этамиз.\nБолакай эрта-ю кеч уйда катталар билан қолмай, тенгдошлари билан болалар майдончасида ўйнашга одатланган бўлса, боғчага ўрганиши осонроқ кечади. Ахир унда дўстлашиш кўникмаси бор. Жигарбандингизни боғчага бериш истагингиз бўлса, унибунга аввалдан тайёрлаб боринг. Тенгдошлари билан алоқага киришишни ўргатинг, бунинг учун болалар майдончаси, сайрга чиқиш, у билан кўпроқ мулоқот қилиш тавсия этилади. Болалар майдончасида фарзандингиз ўзини қандай тутади, ўйинчоғини бошқалар билан бўлишадими, кузатинг. Кўп ҳолларда болалар боғчадаги нотаниш даврада ёлғиз қолмасликни истаб, уйдаги ўйинчоғини олиб кетади. Гуруҳдошлари унинг ўйинчоғига тегинса, кичик муаммолар келиб чиқиши мумкин. Юқоридаги кузатув ана шундай ҳолатлар учун муҳим.\nАлбатта, ёзда. Боғчага ўрганиш учун энг қулай давр, негаки, болалар бу фаслда аксарият вақтларини майдончада ўйнаб ўтказишади. Ҳамда мавсумий касалликлар кўп ҳам безовта қилмайди.\nБоғча кун тартибидаги ҳамма вазиятларни ўйин шаклида кўрсатиб беринг. Масалан, эрталаб ўйинчоқни уйқудан уйғотиб, кийинтириб, чой ичириб, боғчага кузатиб қўйинг. Ҳамда ўйинчоқ боғчага боришда ва у ерда қолаётган вақтида йиғламаётганини бот-бот айтиб, мақташни унутманг.\nБеш-олтита ўйинчоқни ўтказиб, гуруҳ тузинг. Улар билан гигиеник муолажалар ўтказиш, нонушта ва тушлик қилиш фарзандингизга ёқиши, шубҳасиз. Шунингдек, тушдаги уйқу ҳақида ҳам унутманг. Уларга қўшилиб фарзандингиз ҳам ухласин. Турли ҳил машқлар, яъни расм чизиш, ясаш кабилар ҳам вақтни мароқли ўтказади. Асосийси, онанинг фарзандини боғчада олиб кетадиган саҳна ёдингиздан кўтарилмасин. Бу жараёнда «Мен қайтиб келдим. Энди уйга қайтамиз. Бугунги кунинг жуда қизиқарли ўтди, сен ҳатто зерикишга ҳам улгурмадинг!» деб айтиш ўринли бўлади.


TIB.UZ / ХАСТАЛИКДАН ҚАНДАЙ ХАЛОС БЎЛИШ МУМКИН? - TIB.UZ\nХАСТАЛИКДАН ҚАНДАЙ ХАЛОС БЎЛИШ МУМКИН?\nTIB.UZ Кун мавзуси ХАСТАЛИКДАН ҚАНДАЙ ХАЛОС БЎЛИШ МУМКИН?\nБилмасангиз, билиб қўйинг: касаллик нафқат турли-туман дори-дармонлар, балки бизнинг кўтаринки кайфиятимиздан ҳам қўрқади. Агар бемор тузалишга астойдил ҳаракат қилса, кун келиб дарднинг чекишини тайин. Қолаверса, бу курашда энг муҳими – фаоллик. Шундай экан, кайфиятни кўтаринг ва бадантарбия билан шуғулланиб, вужудингизга ёпишган хасталикдан халос бўлинг. Хўш, қайси машқлар фойдали? Бу саволнинг жавоби қайси касалликка чалинганингизга боғлиқ. Лекин деярли барча учун пиёда юриш фойдалидир. Қанча масофа ва қандай тезликда юриш борасида кишининг ёши ҳамда соғлигига қаралади. Машиналар тутуни буруқсаган катта кўчалар ёқасида эмас, хушманзара ва ҳавоси тоза жойларда сайр қилинг. Бирор ҳамроҳингиз бўлса, янада яхши.\nКўпгина беморлар касаллик номи, масалан, стенокардияни эшитишлари билан ҳар қандай жисмоний машғулотдан ўзларини олиб қочишга уринишади. Аммо бу билан муаммо ҳал бўлиб қолмайди. Ахир мушаклар ҳаракати юракка қонни ҳайдашга ёрдам беради. Гўёки ҳар бир мушак «қўшимча юрак»ка айланади-да, «асосий юрак»ка кўмаклашади.\nШуғуллантирилмаган юрак кучсизланишини унутманг. Мутахассисларнинг айтишича, кам ҳаракатлилик оқибатида юрак ишемик касаллигига чалиниш эҳтимоли бир неча баробар ортади.\nЛекин юрак-қон томир касалликларига чалинган беморлар жисмоний машғулотлар билан шуғулланишдан олдин, албатта, шифокор билан маслаҳатлашишлари керак. Бу гап биринчи навбатда юрак ишемик касаллиги, гипертония, юрак нуқсони (пороги) ёки аритмиядан қийналадиганларга тегишли. Миокард инфарктини бошидан ўтказганлар ҳам машғулотларни мустақил равишда бошламасликлари лозим. Вегетатив томирлар дистониясига чалинган бўлсангиз-у, умумий аҳолингиз қониқарли ва олдинги машғулотларни яхши ўтказган бўлсангиз, бадан тарбияга киришаверишингиз мумкин.\nКатта мушаклар гуруҳининг ритмик қисқаришларини рағбатлантирадиган машғулотлар, айниқса, фойдалидир. Лўкиллаб юриш ҳам айни шу машғулотлар сирасидан. Агар ҳали элликка кирмаган бўлсангиз ва бирор жиддий касалликдан азият чекмасангиз, уч километрлик масофадан бошлашингиз мумкин. Элликни ортдан қолдирган бўлсангизу бир қанча хасталиклар сизга ҳамроҳлик қилса, бу масофани тенг ярмига қисқартиринг. Ҳолсизланиб, куч-қувватингиз камайиб кетса ва терга ботсангиз, машғулотни тўхтатинг. Ахир буни ўзингиз, ўз юрагингиз учун қиляпсиз, спортда ютуққа эришиш учун эмас. Юрак оғриқларидан мунтазам қийналадиганлар машғулотларни қай тартибда ўтказиш борасида шифокор билан маслаҳатлашишлари лозим.\nПиёда юришга анча кўриниб, ўзингизни тетик ҳис қиляпсизми? Унда бошқа машғулотларга ўтсангиз ҳам бўлади, масалан, секин югуриш, велосипед ҳайдаш.\nЙилнинг ҳар қайси фаслида сузиш билан шуғилланиш фойдалидир, бунда бутун вужудингизда қон айланиши яхшиланади. Муҳими, сузиш билан мунтазам шуғулланинг, машғулотларни ўтказиб юборманг. Бир ярим ҳафталик «таътил» сузишнинг соғломлаштирувчи самарасини йўққа чиқариши мумкин. Ҳар куни бассейнга боришга имкониятингиз бўлмаса, ақалли ҳафтасига тўрт-беш марта қатнанг.\nОртиқча вазнингиз бўлса…\nУнда жисмоний машғулотлар ҳаммадан ҳам сизга кўпроқ керак. Ҳаракат – семизликни даволаш воситаларидан бири.\nОлимларнинг аниқлашича, семириб кетмаслик учун ҳар куни камида икки соат ҳаракат қилиш керак. Бунинг учун тренажёр залига қатнаш шарт эмас, тоза ҳавода мунтазам сайр қилиш ҳам бўлаверади.\nАгар диабетик бўлсангиз…\nШифокорларнинг айтишича, одам қанчалик кўп ҳаракат қилса, диабетга учраш хавфи шунчалик кам бўлади. Лекин бу дардга чалинган бўлсангиз, ҳаракатни икки баравар кўпайтиришингизга тўғри келади. Бадан тарбия билан шуғулланиб туриш қонда қанд миқдорини камайтиради. Қолаверса, бадан тарбия ёрдамида ортиқча вазндан ва томирлардаги атеросклеротик бляшкалардан халос бўласиз, тўқималар глюкозани яхшироқ ўзлаштира бошлайди ва шу тариқа диабетнинг кечиши енгиллашади.\nМашғулот турини ёшингиз ва умумий аҳволингизга қараб танланг. Агар пенсионер бўлсангиз ва аввал спорт билан шуғулланмаган бўлсангиз, оддий сайрдан бошлаганингиз маъқул. Олдинига 20 дақиқа сайр қилинг, кейин ярим соат, аста-секин 2-3 соатга етказасиз.\nИстасангиз, енгил югуриш ёки сузиш билан шуғулланишингиз мумкин.\nДибетга чалинган беморнинг пойабзали қулаш бўлиши жуда муҳимдир.\n'ХАСТАЛИКДАН ҚАНДАЙ ХАЛОС БЎЛИШ МУМКИН?' have 1 comment\n04.02.2016 @ 23:37\nУглим брак пароги Билан тугилган бир клафин епилиб колган даволатишга оборгандим операсияни пули кимматлик килди хукумат кандай ердам беради


2 апрель, 2020, 21:31\nТеглар:Сон Хин Мин | Тоттенхэм | Жанубий Корея\nКоронавирус унга ўз мажбуриятини ўтаб олишга шароит яратди.\nЛондоннинг "Тоттенхэм" клуби форварди Сон Хин Мин коронавирус сабаб АПЛда юзага келган танаффус пайтида Жанубий Корея армиясида 4 ҳафталик йиғинда иштирок этади. Бу ҳақда The Sun нашри хабар бермоқда.\nАйтиш керакки, 27 ёшли футболчи 2018 йил терма жамоаси билан Осиё ўйинларида ғолиб бўлгач, 2 йиллик ҳарбий хизматдан қутулиб қолган эди. Бироқ, шунга қарамай, у 4 ҳафталик ҳарбий тайёргарликдан ўтиши шарт.\nСон жорий мавсум “Тоттенхэм” сафида жами 28 та ўйинда майдонга тушди ва 14 та гол ҳамда 7 та голли узатмага муаллифлик қилди.\nMana shu oʻyinchi fazilatlari juda zor\nБизни футболчиларга хам шарт куйиш керак бажармаса армия мошинани тортиб олиш керак Жанубий Корея европани унча мунча камандасига каршилик кила олади\nФото Қаранг, ким қайтди! (ФОТО)\nСон Хён Мин ҳарбий йиғинни якунлади. У энг яхшилардан бири бўлди\nФото Сон Хин Мин Жанубий Корея армиясида хизмат қилмоқда (ФОТО)


Юртимиз жаҳон пахтачилик ва тўқимачилик соҳасида юксак мавқега эга етакчи мамлакатлардан бири ҳисобланади. Айниқса, истиқлол йилларида амалга оширилаётган тизимли ислоҳотлар натижасида дунё миқёсида пахта толаси бозори сиёсатини белгилаб берувчи, тўқимачилик маҳсулотлари савдоси тартиб-қоидаларини шакллантиришга таъсир кўрсатувчи йирик марказлардан бирига айланди.\nДарҳақиқат, Президентимиз Шавкат Мирзиёев ташаббуси билан ҳаётга татбиқ қилинаётган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ, иқтисодиёт соҳалари, хусусан, қишлоқ хўжалигининг пахтачилик тармоғи тубдан ислоҳ этилмоқда.\nНатижада ғўза экин майдонлари оптималлаштирилиб, пахта етиштириш ва уни чуқур қайта ишлашнинг барча босқичини тўлиқ қамраб оладиган пахта-тўқимачилик кластерлари бунёд этилаяпти. Айни пайтда Бухоро, Навоий, Сирдарё вилоятларида шундай лойиҳалар ҳаётга татбиқ қилинаётган бўлиб, бу саъй-ҳаракатлар замирида тез орада заминимизда етиштирилаётган пахта толасининг камида 80 фоизини ўзимизда қайта ишлашга эришиш мақсади мужассамдир. Ваҳолонки, ушбу кўрсаткич истиқлолнинг дастлабки йилларида 7 фоиздан ҳам паст эди.\nХалқаро тадбирларнинг очилиш маросимида сўзга чиққан “Ўзпахтасаноатэкспорт” холдинг компанияси раиси А. Камалов ва бошқалар бугунги кунда мамлакатимизда пахтачилик тармоғида илғор инновациялар, интенсив агротехнологияларни қўллаш орқали ҳосилдорликни ошириш, қайта ишлаш корхоналарини сифатли хом ашё билан таъминлаш, четга тайёр маҳсулотлар етказиб бериш, Ўзбекистоннинг янги имижини яратиш бўйича кенг кўламли ислоҳотлар олиб борилаётганини алоҳида таъкидладилар. Шу билан бирга, 2017 — 2019 йилларда тўқимачилик ва тикув-трикотаж саноатини янада ривожлантириш чора-тадбирлари дастури бевосита экспортга йўналтирилган маҳсулотлар ишлаб чиқариш ҳажми ҳамда турларини янада кенгайтириш борасидаги ишларни юқори поғонага олиб чиқишига алоҳида эътибор қаратилди. Ушбу ҳужжатга биноан, умумий қиймати 2 миллиард 200 миллион долларлик 132 та инвестициявий лойиҳа амалга оширилиши белгилаб берилгани, ўз навбатида, тармоқ экспорт салоҳиятини 2 баробар кўпайтиришга мустаҳкам замин ҳозирлайди.\n— Бугун амалиётда замонавий қишлоқ хўжалиги ибораси кенг қўлланилмоқда, — дейди Пахта бўйича халқаро маслаҳат қўмитаси ижрочи директори Кай Хьюз. — Бу кейинги пайтда бутун дунёда кузатилаётган иқлим ўзгаришлари, экологик хатарларга мослашувчан бўлиш, деганидир. Яъни амалиётга илғор агротехнологияларни қўллаш, сувсизлик ва ўзгарувчан ташқи муҳитга бардошли ғўза навларини яратиш, ресурс тежамкор усулларни қўллаш ҳисобига мўл ҳосил етиштириш назарда тутилмоқда. Шу жиҳатдан Ўзбекистонда қишлоқ хўжалиги ислоҳ қилиниб, пахтачилик тармоғига замонавий корпоратив бошқарув усуллари жорий этилаётгани, ғўзанинг янги навларини яратиш, сув тежайдиган технологияларни қўллаш, касаллик ва зараркунандаларга қарши курашиш чора-тадбирлари биологик усулда олиб борилаётгани унинг жаҳон пахта бозоридаги мавқеи тобора мустаҳкамланишида муҳим омил бўлаяпти.\nҚўмитанинг 75-ялпи мажлиси Исломобод шаҳрида бўлиб ўтган эди. Покистон тўқимачилик вазирлиги котиби Иқбол Ҳасан ўз чиқишида айтганидек, бу галги мажлисга мезбон сифатида Ўзбекистон танлангани бежиз эмас. Чунки у нуфузли тадбирлар, йирик форумлар ўтказиш учун бой тажрибага эга давлатдир. Бунга қўмитага тенг ҳуқуқли аъзо сифатида қўшилган 1992 йилдан кўп вақт ўтмай, яъни 1996 йилда ташкилотнинг 55-ялпи мажлисини юқори савияда ташкил этгани яққол мисол бўла олади.\nБинобарин, давлатимиз раҳбарининг 2017 йил 28 июндаги фармойишига мувофиқ, бу галги форумга пухта тайёргарлик кўрилди. Бундан кўзланган асосий мақсад тадбир иштирокчиларига жаҳон пахта ва тўқимачилик саноатини ривожлантиришга доир муҳим масалаларни муҳокама қилиш, тола ишлаб чиқарувчилар ҳамда харидорлар ўртасида ҳамкорлик алоқаларини ўрнатиш, ўзаро манфаатли илмий-техник, савдо-иқтисодий алоқалар истиқболларини белгилаб олиши учун қулай мулоқот майдонини яратишдир.\n— Пахта бўйича халқаро маслаҳат қўмитаси бозор нархларини белгиламайди, бозор механизмларига ҳам аралашмайди. Аммо унинг котибияти бозордаги жорий ҳолатни баҳолаш учун зарур, айни пайтда ўта қимматли маълумотларни тақдим этади, — дейди ташкилот Доимий қўмитаси раиси Клаудиа Ф. Табиассен. — Бинобарин, у органик пахта етиштириш, янги ғўза навларини яратиш ва синаш каби тармоқдаги илғор ишланмаларни кузатиб боради. Толани холис таснифлаш ишларида фаол иштирок этади. Фурсатдан фойдаланиб, ана шундай долзарб масалалар муҳокама этилишига ҳар томонлама қулай шарт-шароитлар яратилгани, айниқса, ташкилий масалалар юксак даражада маромига етказилгани учун Ўзбекистон раҳбариятига миннатдорлик билдирамиз.\nЙиғилиш ва ярмарка ишида дунёнинг 50 дан зиёд мамлакатларидан 1500 га яқин хорижий меҳмон ҳамда маҳаллий мутахассислар қатнашмоқда. Соҳа мутахассислари, экспертлар, олим ва иқтисодий таҳлилчилар ялпи мажлисда иштирок этиб, пахтачилик тармоғининг стратегик йўналишлари ҳамда иқтисодиётни барқарор ривожлантиришнинг илғор тажрибалари ҳақида энг янги маълумот ҳамда тавсияларни олмоқдалар.\n— Бугун соҳа олдида турган долзарб масалалардан бири пахта етиштириладиган майдонлар ҳолатини яхшилашдир, — дейди қўмита таркибидаги Пахта ишлаб чиқаришни ижтимоий, экологик ва иқтисодий тавсифлари бўйича экспертлар гуруҳи (SEEP) раҳбари Аллан Вильямс. — Чунки турли экологик омиллар таъсирида ерларнинг шўрланиши баробарида, тупроқ унумдорлиги пасайиб кетмоқда. Бунинг олдини олиш учун, энг аввало, ерларнинг мелиоратив ҳолатини яхшилаш, органик деҳқончилик тамойилларига асосланиб, кимёвий воситалардан имкон қадар фойдаланмаслик зарур. Бу борада Ўзбекистонда ҳаётга татбиқ қилинаётган лойиҳалар эътиборга моликдир.\nТадбир иштирокчилари ялпи мажлисдан сўнг XIII Халқаро Ўзбекистон пахта ва тўқимачилик ярмаркаси доирасида ташкил этилган жорий йилги ҳосилдан ишлаб чиқарилган пахта толаси намуналари ҳамда тайёр тўқимачилик маҳсулотлари кўргазмаси билан яқиндан танишдилар.\nКейинги йилларда юртимизда пахта етиштириш ва уни қайта ишлаш борасида улкан ютуқларга эришилмоқда. Бу қишлоқ хўжалигининг муҳим тармоғи бўлган пахтачиликда чуқур ислоҳотлар олиб борилаётгани, навларни тўғри жойлаштиришдан тортиб, экинни парваришлаш, ҳосилни йиғиштириб олиш, қайта ишлаш ва етказиб бериш бўйича яхлит тизим ишлаб чиқилгани самарасидир.\nСоҳа мутахассисларининг айтишича, тола баҳосини белгилашда сифат энг бирламчи омил ҳисобланади. Ушбу жиҳат инобатга олинган ҳолда, мавжуд пахта тозалаш корхоналари модернизация қилиниб, ишлаб чиқаришга инновацион тадқиқотлар қўлланилаётир. Бу жараёнга етакчи илмий, академик, лойиҳа-конструкторлик ташкилотлари, шунингдек, машинасозлик-қурилиш корхоналари кенг жалб этилаётгани, амалиётга янги авлод ускуналарини муваффақиятли татбиқ қилиш имконини бераётир. -Хусусан, биргина 2017 йилги Инвестиция дастури асосида пахтани қайта ишлаш жабҳасида умумий қиймати 27,2 миллион АҚШ долларилик 34 та инвестициявий лойиҳа амалиётга киритилаётгани диққатга сазовор.\nТизимдаги бу каби техник ва технологик янгиланишлар, амалиётга жорий қилинаётган инновацион илмий янгиликлар туфайли толамизнинг сифат кўрсаткичлари тубдан яхшиланаяпти. Бу эса бугунги кучли рақобат шароитида жаҳон пахта бозоридан мустаҳкам жой эгаллашимизда ҳал қилувчи аҳамият касб этмоқда.\n— Ўзбекистонда пахта саноати тизимдаги етакчилик мавқеини аста-секин тўқимачилик саноатига бўшатиб бераётгани диққатга сазовор, — дейди “Ўзбекенгилсаноат” акциядорлик жамияти бошқармаси бошлиғи Жасур Рустамбеков. — Гап шундаки, кейинги йилларда экспортда пахта толаси эмас, аксинча, у асосида тайёрланган маҳсулотлар улуши ортиб бораяпти. Бунда истиқлол йилларида соҳага 2,5 миллиард доллардан ортиқ инвестициялар жалб этилиб, 300 дан зиёд замонавий корхоналар ишга туширилгани, мавжуд қувватлар эса тубдан модернизация қилингани муҳим аҳамиятга эга. Натижада Европа ва Осиё бозорларини забт этган тўқимачиларимиз янги-янги брендлар билан бошқа савдо йўлакларини ҳам очишмоқда.\nРеспубликамизда 3000 дан ортиқ енгил саноат корхоналари рўйхатга олинган бўлиб, шундан 450 дан зиёди “Ўзбекенгилсаноат” акциядорлик жамияти тизимида бирлашган. Бугунги кўргазмада улар орасидан 100 та йирик ишлаб чиқариш субъекти ўз маҳсулотларини намойиш этаётир.\n— Ярмарка биз, ишлаб чиқарувчиларга ички ва ташқи бозор талабини ўрганиш, янги ҳамкорлар топиш имконини бераяпти, — дейди “Истиқлол текстиль дизайн” МЧЖ экспорт бўлими бошлиғи Фарҳод Мамажонов. — Бу йил энг янги маҳсулотларимизни олиб келганмиз. Кўйлаклар, қишки устки кийимлар, костюм-шимлар шулар сирасига киради. Бугунги кунда тайёрлаётган маҳсулотларимизнинг 40 фоизини Россия, Қозоғистон, Туркия давлатларига экспорт қилаяпмиз. Келгусида бу рақамни янада ошириш ниятидамиз. Хусусан, ярмарка доирасида 500 минг долларлик экспорт -шартномалари имзоланиши кутилаяпти.\nЯрмарка кундалиги тадбирларга ўта бой бўлиб, жумладан, илк бор Ўзбекистон ҳамда Жанубий Корея дизайнерлари иштирокида маҳорат дарслари, тўқимачилик маҳсулотлари экспортини кенгайтириш бўйича семинар-тренинг, газлама ва тўқимачилик матоларига ишлов беришда рақамли босма ускуналар, “3D” графикасидан фойдаланиш борасида техник мулоқотлар ўтказилади. Бу эса ўзбек тўқимачилик маҳсулотларини етказиб беришни янада оптималлаштириш, экспорт географиясини диверсификация қилиш, хорижий компаниялар билан узоқ муддатли ҳамкорликни янада мустаҳкамлашга хизмат қилади.\nКуннинг иккинчи ярмида ялпи мажлис шуъбаларга бўлинган ҳолда, ўз ишини давом эттирди. Биринчи очиқ сессия мавзуси жаҳон пахта бозорига бағишланди. Мазкур анжуманда “Ўзбекистон пахтачилик тармоғи: рақобатдошлик ва истиқболдаги устувор йўналишлар” мавзудаги чиқиш, айниқса, барчада катта қизиқиш уйғотди.\nУмуман олганда, 27 октябргача давом этадиган йиғилиш доирасида халқаро пахта бозорининг ҳозирги ҳолати ва истиқболларини муҳокама қилиш асносида, муҳим саноат хом ашёси етиштириш, уни бирламчи ҳамда чуқур қайта ишлаш, савдо, логистика ва суғурта масалалари юзасидан кўплаб очиқ, мавзули сессиялар ўтказилиши белгиланган. Шунингдек, ғўза селекцияси, агротехникаси, ҳосилни зараркунанда ва касалликлардан ҳимоя қилиш, тола сифатини баҳолаш каби масалалар Ўзбекистон тажрибаси мисолида ўрганилади.\nПахта бўйича халқаро маслаҳат қўмитасининг 76-ялпи мажлиси доирасида анъанавий равишда ўтказиб келинаётган “Йил олими” халқаро мукофоти ғолиби ҳам эълон қилинди. Бу сафар ушбу нуфузли ва шарафли номга Техас университети (АҚШ)нинг Тупроқшунослик ва қишлоқ хўжалиги фанлари кафедраси профессори Д. Стелли сазовор бўлди.\nЎзбекистон мезбонлик қилаётган ялпи мажлис ҳамда ярмарка дунё пахта саноатининг бугунги аҳволи, ютуқ ва камчиликларини муҳокама қилиш, маҳсулот етказиб берувчилар ва қайта ишловчилар учун ўзаро манфаатли маслаҳат майдонига айланган.\nМазкур рукндаги бошқа мақолалар: « Мамлакатимиз тўқимачилик ва енгил саноатининг экспорт салоҳияти\tЎзбекистон заминида етиштирилган пахта толаси халқаро стандартларга тўла мос келади »


“Каркидон” сув омбори ҳудудидаги ер майдонлари сотувга қўйилди | Qalampir.uz\n“Каркидон” сув омбори ҳудудидаги ер майдонлари сотувга қўйилди\nЖамият\t27 Июль 22:28 9975\nФарғона вилояти Қува тумани ҳудудидаги “Каркидон” сув омбори ҳудудида туризм мақсадларида инвестиция киритиш шарти билан 5 гектар ер майдони 12 лотга бўлиниб савдога чиқарилди. Бу ҳақда Туризмни ривожлантириш давлат қўмитаси хабар берди.\nЕр майдони Вазирлар Маҳкамасининг 2018 йил 3 декабрдаги экотуризмни ривожлантириш тўғрисидаги қарорига мувофиқ сотувга чиқариляпти.\nЕр майдони “Тошкент-Ўш А-373” Фарғона-Андижон автомагистрали 4Р-112 йўлининг Қува туман марказига 12,7 км масофасида ва Фарғона шаҳридан 34,1 км масофада жойлашган.\nМаълумот учун, “Каркидон” сув омбори иншооти қишлоқ хўжалигини ривожлантириш мақсадида 1967 йили қуриб битказилган бўлиб, сув Исфайрам дарёси ва Жанубий Фарғона каналидан келиб қуйилади. Унинг тўлиқ ҳажми 216,0 млн метр кубни ташкил этади. Сув юзаси ойнасининг майдони 9,5 минг метр квадратни ташкил этади. Сув юзасининг узунлиги 5 километр, эни эса 5,5 километрдан иборат. Сув омборининг максимал чуқурлиги 70 метрга тенг.\n25 Сентябрь 18:04 59670\n26 Сентябрь 13:35 37200\n25 Сентябрь 19:37 35116\n26 Сентябрь 21:29 32479\n26 Сентябрь 11:26 30930


Тухель собиқ шогирдини кутмоқда\n31 декабрь, 2021, 09:33\nТухель кимга ишонмоқда?\n“Челси” раҳбарияти етакчи ҳимоячи Антонио Рюдигерни янги битимга кўндира олмаслигини тан олди.\nАйни пайтда “шаҳарликлар” унинг ўрнини босишга қодир ҳимоячиларни қидириш билан овора.\nБош мураббий Томас Тухель “Челси”га ПСЖдаги собиқ шогирди Преснел Кимпембени олиб келишни режалаштирмоқда. Германиялик мутахассис клуб хўжайинларидан 26 ёшли ҳимоячини тезроқ трансфер қилишни сўраган.\nКимпембе жорий мавсумда Франция чемпионатида 15 та учрашувда майдонга тушди. 27 ёшли футболчи 2015 йилдан бери Париж клуби шарафини ҳимоя қилиб келмоқда. Қизиғи, бу ўйинчи бор эътиборини ҳимояланишга қаратади ва етти йил давомида бирорта гол уролмаган.\nШу ҳужумчи “Челси”ни енгилмас жамоага айлантиради!


Шавкат Мирзиёев Ўзбекистонда ишлаб чиқариладиган Volkswagen, Skoda ва Isuzu махсус машиналарини кўздан кечирди - Daryo\n22:41, 21.08.2020 96949\nШавкат Мирзиёев Ўзбекистонда ишлаб чиқариладиган Volkswagen, Skoda ва Isuzu махсус машиналарини кўздан кечирди\nПрезидент Шавкат Мирзиёев 21 август, жума куни Бектемир туманига ташрифи давомида туман фаоллари билан учрашувдан сўнг Ўзбекистонда ишлаб чиқарилиши лойиҳалаштирилган махсус автомобилларни кўздан кечирди. Бу ҳақда Президент матбуот хизмати хабар берди.\nПрезидент матбуот хизматининг таъкидлашича, Ўзбекистон Президентининг 2019 йил январда Германияга расмий ташрифи чоғида «Ўзавтосаноат» ва Volkswagen концерни ўртасида ҳамкорлик шартномаси имзоланган эди. Унга мувофиқ, Жиззах автомобиль заводида 3 хил модификациядаги Volkswagen Caddy минивэнини ишлаб чиқариш режалаштирилган. Етти ўринли бу автомобиль турли соҳаларга ихтисослаштириш учун жуда мос келади. Шунингдек, Isuzu заводида ҳам қулай платформа мавжуд.\nҚайд этилишича, мамлакатда енгил автомобиллар, юк машинлари ва махсус техникалар ишлаб чиқарилиб, айнан шу йўналишдаги сегмент бўш эди. Қўшни давлатларда ҳам бундай автомобилларга эҳтиёж бор.\nШу мақсадда тажриба тариқасида Volkswagen, Skoda ва Isuzu йўналишида махсус машиналар намуналари тайёрланди.\nМаълум қилинишича, ушбу машиналар 2020 йилнинг тўртинчи чорагида Жиззах автомобиль заводида йиғила бошлайди. 2022 йилдан ишлаб чиқаришнинг тўлиқ циклини ўзлаштириш режалаштирилган.\nЭслатиб ўтамиз, Тошкентда 27 июль куни Volkswagen Caddy автомобиллари тақдимоти бўлиб ўтди. Автомобиль уч хил кўриниш ва комплектацияда сотувга чиқарилди. Шунингдек, Volkswagen Caddy негизида тез ёрдам машиналари тайёрланиб, Ўзбекистон шаҳарларига етказиб берилди.\nБундан ташқари, Ўзбекистонда Isuzu D-Max пикаплари негизида ҳам тез ёрдам машиналари ишлаб чиқарилмоқда.\nШавкат Мирзиёев 21 август куни Тошкент шаҳар Бектемир туманида бажарилаётган ишлар, саноат корхоналари фаолияти билан танишди. Давлат раҳбари металл конструкциялар заводига, «Бинокор» масъулияти чекланган жамиятнинг ишлаб чиқариш майдонига, пишлоқ ишлаб чиқарувчи қўшма корхонага, тўқимачилик дастгоҳлари учун эҳтиёт қисмлар ишлаб чиқарадиган корхонага, «Ўзавтосаноат» томонидан ташкил қилинган Cooperation LAB тармоқлараро кооперация марказига ташриф буюрди. Cooperation LAB марказида саноат соҳаларида маҳаллийлаштиришни кенгайтириш масаласида йиғилиш ўтказилди. Давлар раҳбари туман фаоллари билан учрашди.\n16:43, 02.10.2020 158554\n23:58, 22.09.2020 178355\n22:15, 30.09.2020 133859\n22:41 Бугун 761\n22:28 Бугун 1129\n22:13 Бугун 2561\n22:04 Бугун 2145\n22:42, 24.01.2021 126641\n22:57, 24.01.2021 91810\n20:37, 24.01.2021 86083\n19:33, 24.01.2021 69932


06:04 / 11.05.2020 | abdulloh | 638\nАссалому алайкум! Бир неча йил олди акам уйланиб фарзандли бўлдилар. Отам акам ва ман исрофсиз ва фахш ишларсиз халққа эълон қилмоқчи бўлдик. Онам хафа бўлдилар. Кейин акам бир илми кучли инсондан маслаҳат сўрадилар. У киши онангизни рози қилинг дебди. Бу гапни онам эшитиб қаттиқ туриб олдилар. Мажбуран ҳохлаганларидек тўй ва туғруқхонадан чиқиш маросимларини ўтказдик. Иншаа Аллоҳ яқинда уйланаман. Онам яна дабдаба ҳохлаяптилар. Энди ман нима қилай? Аллоҳга осий бўладиган ишларда маҳлуққа итоат этилмайдику. Онамни гапларига кирсам Аллоҳга осий бўлиб қолмайманми? Жавобингизни телеграмга ҳам қўйинглар онам ҳам кузатиб борадилар.\n– Ва алайкум ассалом! Аллоҳ ва расулига итоат қилинг. Улар бели оғриб пул топишмайди. Исроф бир куни албатта ўз касофатини кўрсатади. Тўғри инсон тавба қилиши учун бироз вақт ўтиши мумкин. Валлоҳу аълам!


ҚУЛ ва МАДДОҲ. – Самарқанд – Ер юзининг сайқалидир…\nҚУЛ ва МАДДОҲ\nҚул ва маддоҳларгина тахтга яқин турса, бундай мамлакатнинг ҳолига вой.\nНАС БОСГАН САРОЙЛАРНИ МАДДОҲЛАР ИШҒОЛ ЭТМИШ\nҚул – одам қиёфали, мол-мулки йўқ, на эркинлик ва на ҳуқуқи бор инсон. Қулнинг эгаси бор, эгаси хоҳласа уни мол каби сотади, хоҳласа дайди итни ўлдиргандай ўлдиради, бир коса овқат учун эрталабдан кечгача ишлатади, ўзига ўхшаган қул бўладиган болалар туғилиши учун уни ўзига ўхшаган қул аёлга уйлантиради. Қуллик –инсон томонидан инсон зотини таҳқирлашнинг энг баланд чўққиси ҳисобланади. Барча таҳқирлашларга қарамай, қул эгасига содиқ бўлади. Унинг зеҳнияти (менталитети) шундай. У ҳеч қачон эгасига қарши исъён қилмайди, унинг сўзига қарши чиқмайди ва шу куйда ўлиб кетади. Қулликда тутилган инсон ҳам жисмоний, ҳам маънавий қулдир. Бу – “қуллик” тушунчасининг классик таърифи. Бироқ, …\nЎзбекистонга ўхшаган мамлакатларда қул бой бўлиши ҳам мумкин – Бош прокурор, МХХ бошлиғи, Бош вазир, Олий Мажлис ва Сенат спикерлари ва уларнинг атрофи, оммавий ахборот воситалари, радио ва телевидение редакторлари, Акмал Саидов ва Сайёра Рашидова, эҳ-ҳе-е-е, қайси бирини айтасан, барчаси тахтга яқинлаштирилган маънавий қуллардир – ҳаммаси у ёки бу даражада бой қуллар! Ҳар бири беҳисоб бойлик тўплаган бўлса-ла, улар маънавий қулликда қотиб қолганлар. Тахтга яқин бўлган қуллар тарихда илгари ҳам бўлган, ҳозир ҳам бор – уларни маддоҳлар дейишади. Мана маддоҳликнинг классик кўриниши – қуйидаги тўртлик Абдулла Орипов қаламига мансуб (2001 йил):\nМаддоҳ – жисмоний қул эмас, у, яна такрорлайман, – маънавий қулдир. Унинг ҳам эгаси бор, у турли пулдор ёки мансабдор одамга ёлланади, уни мақтайди, кўкларга кўтаради, эгаси ҳақида шеър, мақола ва китоблар ёзади, атрофида гирди-капалак бўлади, бунинг учун у ўзининг барча маҳоратини ишга солади, тили ва дилидан бол томади, кўзи бежо ўйнайди, эгаси урса мутлақо хафа бўлмайди, аксинча, “Кечирасиз, акажон, қўлингиз оғримадими?” дея илжаяди, ўзининг сунъий ва ёқимсиз қилиқларидан уялмайди. Маддоҳнинг асосий қуроли унинг тилидир. У талантли, тилдан “Худо берган” одам. Энг “олийжаноб” маддоҳ эса давлат бошлиғининг маддоҳи бўлиб, Исмат Хушевни Ислом Каримов қандай тахт атрофида сақлаган бўлса, “олийжаноб” маддоҳ худди шундай тахтга яқинлаштирилган маддоҳ эканлиги аён.\nДемак, Пушкин тили билан айтганда, Ўзбекистон ҳолига вой мамлакатдир. Хитой лидери Дэн Сяопин 1978 йилда халққа ягона эркинлик – иқтисодий эркинлик берди. У коммунистик тартибнинг фақат бир қисминигина юмшатди, холос. Шунинг ўзи 36 йилда Хитой салкам бир ярим миллиардлик аҳолини боқиб олдигина эмас, балки иқтисодий қудрат ва барқарорлик бўйича дунёда АҚШдан кейин 2-чи ўринга кўтарилди. Шу ислоҳотдан кейин коммунистик Хитойда давлат раҳбари ҳар ўн йилда ўзгариб турадиган бўлди. Сабаби оддий: қуллар ва маддоҳлар тахтдан узоқлаштирилди, аниқроғи, бутунлай йўқ қилинди. 25 йил Ислом Каримов қўл остида “ривожланаётган” Ўзбекистоннинг иқтисодий қудрати эса бир юз-у етмиш …-чи ўринда қимирламай турибди.\nБуюк рус шоири Александр Пушкин камида 180 йил илгари англаган ҳақиқатни XXI-асрда яшаётган ўзбеклар тушунмаслигига ҳайрон қоласан, киши. Фейсбукда бир баҳсни кузатдим, унда анча-мунча Ўзбекистонда туриб баҳсда қатнашаётганлар бўлди. Уларнинг шарҳини ўқиб “булар қулларми ёки маддоҳларми?” дея савол берасан ўзингга ўзинг. Шундайлар орасида Наргиза Хўжаева номли бир адвокат алоҳида ажралиб турди. У бор қаҳрини ишга солиб мамлакатдаги адолатсизликларни танқид қилаётганларга заҳар сочди. Буни кўриб у олий юридик билим олган инсон эканлигига ишонгинг келмайди. Одатда олий юридик билим юртида мамлакат Конституцияси ва турли кодексларда ёзилган ИЖТИМОИЙ АДОЛАТ ҳақида дарслар ўтилади. Юристлар ўз фаолияти давомида давлат мулозимлари томонидан содир этилган қонунбузарликлар ёки инсоннинг инсонга нисбатан содир этган жиноятига қарши судларда айнан АДОЛАТни ҳимоя қиладилар. Наргиза Хўжаева эса адолат ҳақида бир оғиз ҳам гапирмади, ваҳоланки Ўзбекистонда адолатсизлик чўққига чиққанлиги кўрга ҳам, карга ҳам маълум. IV-асрдаёқ римлик файласуф Августин Аврелий ушбу ҳикматни ёзиб кетган: “Адолат ва одил суд бўлмаган шароитда давлат қароқчилар тўдасига айланади”. Адвокат сифатида Наргиза Хўжаева Ўзбекистонда суд системасининг ахволини яхши билиши керак. Агар Наргиза Хўжаева Ўзбекистонда суд адолатли деб ҳисобласа, у ҳолда уни коррупция ва порахўрлик ботқоғига ботган, адолат нималиги миясидан тамоман ювиб ташланган суд системаси билан чамбарчас боғланган ҳолда ишлаётган адвокат бўлса керак, яъни маънавий қул адвокат экан, деган гумон қилишдан бошқа чора йўқ.\nМажбурий пахта чопиғи, яганаси ва терими – давлат қулчилигидир. Дунёнинг қайси мамлакатида коммунистик сиёсий система ўрнатилган бўлса, бундай қулчилик ўша давлатда бўлмай қолмаган. СССР пайтидаги Ўзбекистонда давлат қулчилиги ва маддоҳлиги учига чиққан эди. 1958-63 йилларда мен студент, ундан кейинги йилларда то 1992 йил охиригача мактаб ўқитувчиси, олий ўқув юртида стажёр, аспирант, доцент бўлиб ишлаб давлат қулчилигини ўз кўзим билан кўрганман. Ҳаётимизнинг бир қисми пахта билан боғлиқ бўлди. Эсимда бор – болалик пайтимизда, декабрнинг ўрталаригача давом этган пахта теримидан кейин очилмай қолган кўракларни юлиш бошланар эди. Хирмон-хирмон уюлган кўсакларни отаравада қишлоққа ташилар ва ҳар хонадонга бир арава кўсак ташлаб кетилар эди. Биз, болалар, ота-онамиз ёнида ўтириб салкам тонг отгунча, жинчироқ ёруғида кўсак чувир эдик. Дарс қилиш, китоб ўқиш, бемалол чопиб ўйнаш, тўйиб овқатланиш, дам олиш қаёқда! Қуллик даражасига қаранг – куз совуқ келиб қорли-қировли кунлар бошланса, далада қордан бошқа ҳеч нарса кўринмай қолса ҳам қуллик тўхтамас эди – барибир аҳоли далага чиқарилар эди. Узунлиги 3-4 метрлик йўғон ходани арқон билан от бўйинтуруғига боғлаб дала бўйлаб судратилар, шу йўл билан қор тўкдирилар ва кўсак юлиш давом эттирилар эди.\nМаддоҳ ўзбек шоир ва ёзувчилари инсон ва жамият эркинлигини эмас, пахта териш нақадар шарафли иш эканини мадҳ этишар эди:\n“Пахта терсанг тоза тер,\nБуни кўрган одамлар,\nҚўлинг синсин демасин!” –\nшу маддоҳларнинг тўрт қатори, холос. Давлат қулчилиги ўбдон мақталди, китоблар ва ўқув дарсликларидан жой олди, “Энг илғор пахтакор” давлат нишони таъсис этилди, ўзининг давлат раҳбарларига содиқлигини намойиш қилганларни “Социалистик меҳнат қаҳрамони” олтин ордени билан сийлаб турилди. 80-чи йилларнинг бирида мен Тошкентда АҚШдан келган бир турист билан гаплашиб қолдим. Гап орасида “Социалистик меҳнат қаҳрамони” унвони ҳақида гап кетди. Америкалик бу унвон моҳиятига ҳеч тушунмади, у ўзининг фикрида қатъий эди: “Бизда, АҚШда, “Капиталистик меҳнат қаҳрамони” деган нарса йўқ. Ҳамма билиб-билиб ўз ишини қилади. Бировга ишласангиз шартнома тузасиз ва шу шартнома асосида қатъий маош оласиз. Маошингиз кам бўлса норозилик билдирасиз, норозилар давлатдан мустақил касаба уюшмаларига бирлашадилар ва намойишлар ўтказадилар, иқтисодий ва бошқа ҳуқуқларини талаб қилишади”.\nБир неча аср илгари инглиз, француз, испан, немис, голланд, португал ва италянлар Африка ишғолини бошлашди. Йўқ, улар бошда бу қитъанинг қолоқ қоратанли аҳолиси ҳаётини яхшилаш учун боришган эмас. Улар ҳар куни юзлаб ва минглаб қоратанлиларни кемаларга юклаб АҚШга олиб бориб қулликка сотишган. АҚШда 1787 йил 17 сентябрда дунёда биринчи демократик Конституция қабул қилинган бўлса-да, моҳиятан АҚШ қулдорлик мамлакати бўлиб, бу ҳол яширилмас эди. Бироқ, ўша пайтларда ҳам АҚШ жамиятида қулликка қарши курашган одамлар етарлича кўп, қоратанли Мартин Лютер Кинг эса шуларнинг бири эди. М.Л.Кинг зўравонликнинг ҳар қандай формасига қарши бўлиб, норозиликлар нима сабабдан туғилишини тушунар ва ҳукуматни одамларни тинглашга чақирар эди. Масалан, унинг ушбу фикри озодлик мадҳияси сифатида қаралади: “Норозилик – овози ўз вақтида тингланмаган одамларнинг овозидир”. Шунинг учун ҳам “Инсон ҳуқуқлари умумжаҳон Декларацияси”ни ёзган мутахассис инсонлар 1948 йилда унинг Преамбуласига ҳукуматлар учун ушбу огоҳлантиришни киритишган: “… инсон мустабидлик ва таҳқирланишга қарши охирги чора сифатида қўзғолонга қўл урмаслигини таъминлаш мақсадида инсон ҳуқуқлари қонун кучи билан муҳофаза қилиниши зарур”.\nМен французлар билан бир масалада кўп гаплашаман. Францияга бошқа мамлакатлардан, асосан Африка ва Яқин Шарқдан, ҳар йили 100.000 дан ортиқ одам қабул қилинади. Франция ҳукумати шу одамларни кўчага ташлаб қўймайди, француз тилини ўрганиш учун текин курслар очиб қўйган, уларни уй-жой ва озиқ-овқат билан таъминлайди, ҳар ой пособие (нафақа) беради, болаларни мактаб ва коллежларда ўқитади. Иш масаласида французга ҳам, бошқа миллат вакилига ҳам талаб битта – иш изловчи юқори малакага эга бўлиши лозим. Шундай бўлгандагина иқтисод самарали ва мустаҳкам бўлади, дейишади французлар. Бу – табиий, ривожланган мамлакатларнинг ҳаммасида шундай. Ҳатто ҳовли ёки кўча тозалайдиган фаррошларни Францияда 6 ой ўқитишади ва лицензия беришади. Битта, иккита ва ҳатто учта етим болаларни боқиб олган оилалар ҳар қадамда учрайди. Францияга янги келган оилаларга беминнат, текин ва атрофлича ёрдам берадиган волонтёр (кўнгилли)лар беҳисоб. Бир йил илгари Ўзбекистондан кўчиб келган, 7 кишидан иборат ўзбек оиласидан 15 ёшли бир қизча баҳайбат ҳовли ва икки қаватли уйга эга бўлган, ёлғиз яшовчи бир француз аёл уйида яшамоқда. Бу хонадонда қизча учун ҳамма нарса – яшаш, озиқ-овқат, кийим-кечак – текин. Кампир қизча, унинг бувиси ва бувасига француз тилини ўргатади. Қизчанинг вазифаси эса ягона – ўзбекча таомлар тайёрлаш. Бир пенсионер француз аёл 2008 йилда волонтёр сифатида бизнинг оиламизга ёрдамга кела бошлади ва … оила аъзомизга айланди. Уйи биздан 40 км нарида бўлса-да, у ҳар ҳафтада уйимизга камида бир марта келади. Невараларимга математика ва француз тилини ўргатади, ҳар йили ёзда уларни ёзги саёҳатга олиб кетади, тез-тез кино, театр, музей ва ҳайвонот боғига олиб боради – барча харажатни ўз ёнидан қилади. Бундай оилалар Францияда беҳисоб.\nМен французларга битта савол бераман, холос: “Нега сизлар келгиндиларга бунчалик меҳрибончилик кўрсатасизлар?”. Уларнинг жавоби: “Бизнинг аждодларимиз кўп халқларга азоб берган, бойликларини тортиб олган, ўлдирган, хўрлаган, қул қилиб сотган, шунинг орқасидан бойиган. Аждодларимиз ишидан биз ҳижолатдамиз, уяламиз, эзиламиз. Биз аждодларимиз гуноҳини ювиш учун нималардир қилишимиз керак. Бу гуноҳларни охиригача юва оламизми-йўқми, билмаймиз. Бироқ биз ҳаракат қилаяпмиз”. Бу гапларни фақат юксак маданиятли, инсонпарвар ва узоқ уфқларни кўзлаган халқ вакиллари айтиши мумкин.\nЭРК ҚЎШИҒИ ЯНГРАЙДИ ЗИНДОНУ, ҚАМОҚЛАРДА\nАҚШда озод ва эркин бўлишни қумсаб ва истаб айтилган мунгли ашулалар биринчи марта зиндону қамоқхоналарда оёғларига занжирли кишан солинган қуллар томонидан тўқилган экан. Бу қулларнинг кўпчилиги озодликни кўрмай ўлиб кетишган. Мен бир пайтлар АҚШда ишланган, катта қийинчиликлар билан қулликдан қочган, бошпанасиз, оч-ноҳор, усти юпун, ҳар қадамда хавф пойлаб турган ваҳимали онларда қоратанлилар, далада, қоронғу кечада, гулхан атрофида ўтириб ўзларининг дард тўла мунгли ашулаларини айтаётганларини акс эттирган бир кинофильм кўрган эдим. Уларнинг ашуласини ҳаяжонсиз, хотиржам ўтириб эшитиб бўлмайди – уларда озод инсон бўлиш туйғуси шунчалик кучли-ки, уни эшитишга ҳар қандай ҳам одамнинг бардоши етмайди, беихтиёр кўзингга ёш келади. Бир пайтлар уларнинг уруғлари, ота-оналари, балки ўзлари ҳам узоқ Африка ўрмонларида эркин юришган – балки улар мунгли қўшиқларида шуни эслашаяптимикин? Қандай қисмат уларни қолоқ, бироқ эркин ҳаётдан узоқ, бегона, шафқатсиз Америка сарҳадларига улоқтирди? Балки улар ўз қўшиқларида шу ҳақда қайғули оҳанглар таратаяптилармикин?\nЯқинда Жаслиқ қамоқхонасидан чиққан ва Россияга кетган бир собиқ маҳбусдан хат олдим. Унинг ёзишича, ҳар куни уч маҳал Жаслиқ қамоқхонасининг 100% маҳбуслари овқатлангани ошхонага саф бўлиб, боришда ҳам, қайтишда ҳам ушбу шеърни қўшиқ қилиб айтишар экан.\nШундай бахтли замонда\nСоғ бўлайлик, соғ, омон.\nҒам-алам биздан қочиб,\nДўстларга кўнгил очиб,\nБундай бахтли замон йўқ.\nШу шеърни бир шоирнамо маҳбус ўзгартирибди ва энди 80% маҳбуслар ўзгартирилган шеърни қўшиқ қилиб айтишаётган экан:\nИстиқлолинг ўқ сочди,\nЭркинлик биздан қочди.\nДушманга кўнгил очди,\nМафтунингда армон йўқ,\nБундай вахший замон йўқ.\nЮртбошининг кўти бўқ,\nЭСЛАТМА: Бу ҳаётий воқеани биз бир неча оиладан эшитган эдик. Энди уни бевосита қамоқдан чиққан инсондан эшитдик ва тўлиқ ишондик.\nАмерикалик қуллар бутун умрини, ётганда ҳам, турганда ҳам, ишлаганда ҳам оёғида кишан билан ўтказганлар. Ҳозир XXI-аср бўлгани учун ўзбек қамоқхоналарида маҳкумларнинг оёғига кишан солишмайди. Бироқ, Ўзбекистон қамоқхоналарида ҳам озодликни қумсаб маҳкумлар қўшиқлар тўқишмоқда. Инсон учун эрксизлик нақадар жирканч, эркинлик нақадар севимли ҳолат! Ўзбеклар французлар каби узоқ нурли уфқларни кўзлаб эмас, балки бир кунини ўйлаб ҳашаматли тўйлар қилмоқдалар. Тўйлар уларга эркин ҳаётни ҳадя қилаётгани йўқ, пахта ва бошқа давлат қуллигидан қутқараётгани йўқ, маддоҳларни кўпайтирса кўпайтираяпти-ки, асло камайтиргани йўқ. Маддоҳлар “Ҳаётимиз тинч, осмонимиз беғубор!” деган эски, даққиюнусдан қолган шиорни янгиламоқдалар. Янги-янги маддоҳлар етишиб чиқмоқда, улар тахтга яқинлашиш орзусида яшамоқдалар, А.С. Пушкин айтганидай, мамлакатимиз ахволини вой даражага туширишга интилмоқдалар.\n13/10/2015 admin Қонун ва мафия …da fikr bildirishni o'chirish\nМуаллиф: Толиб ЁҚУБОВ. ҚОНУН ВА МАФИЯ: Ўзбекистонда қайси бири зўр? Мана бу хабарни мен “Озодлик” Радиоси сайтида...\nТолиб Ёқубов Туркия дафтари.\n17/09/2015 admin ИСЛАМУ КАРИМОВУ ПОСВЯЩАЕТСЯda fikr bildirishni o'chirish\nАвтор: Толиб Якубов ЧАСТЬ I ИСЛАМУ КАРИМОВУ ПОСВЯЩАЕТСЯ 1 сентября 2015 года Узбекистан празднует 24-летие своей...\n11/04/2015 admin ЛИТВИНЕНКОНИНГ ЎЛДИРИЛИШИ …da fikr bildirishni o'chirish\nЛИТВИНЕНКОНИНГ ЎЛДИРИЛИШИ Адвокат Эммерсон нутқи Александр Литвиненконинг ўлдирилиши бўйича жамоатчилик тергови очилишида Марина Литвиненконинг адвокати Бен...